
SADRŽAJ: 

Stepan Banović: Florine slike. (Umjetnost, Lapad- 
ska stazica, Vala sv. Martina, »Grebeni« u oluji). 
Šandor Ksaver Gjalski: Pronevjereni ideali. (Na¬ 
stavak). 

D. Milanov: Susret. 

Šilar: Momče. (Nastavak). 

Zlatko Vitković: Vesni, 

Stelan Žeromski: Patnik, Preveo M. G. 

Louis Hemonts Marija Chapdelaine. Prevodi dr. 

Drago Ćepulić. (Nastavak). 

Stjepan Ilijić: Prošlost i budućnost poezije. 

Oton Kučera; Nova slika atoma. (Nastavak). 
Listak; Naše slike. Književnost. Umjetnost. Bilješke. 

Vijenac izlazi jedamput nedjeljno. Cijena mu je mje¬ 
sečno K 60.—-. Pojedini broj stoji K 20.—. 

Novac se šalje Poštanskom čekovnom zavodu u Zagrebu 
za upravu Vijenca. 

Rukopisi se šalju dru. Ferdi Nikoliću, Zagreb, Medu- 
lićeva 30/L ili dru, Franji Jelašiću, Zagreb, Matica Hrvatska 
Ovaj broj šaljemo na ogled, pa molimo, da nam ga po¬ 
vrate, koji list ne kane držati Tko ga ne vrati, smatra se 
pretplatnikom. 



Općine sfofi. i fe. gfav. gr ada Zagreba 


(fetrinisba ulica 5 Ugao Rudničke uf. 

Ulošci X 150,000.000 - 

Prima uloške na uložne knjižice i na tekući račun. Izdaje 
čekove i kreditna pisma , te obavlja isplate na temelju akre¬ 
ditiva na sva tu i inozemna mjesta. Kupuje i prodaje valute 
i devize. Obavlja sve burzovne naloge savjesno i kulantno. 

Za ufošbe jamči grad Zagreb. 


strojevi za šivanje i umjetno vezivo 
za domaća poraba, krojače, kroja« 
čiče i postolare priznato sa najbolji. 

Utemeljeno god, 1862. 

Kupujte 




10 godina jamstvo. 

kod zastupnika: 


Zagreb, Gundulićeva ulica 4. 

Igle, ulje, doknadne dijelove za sve vrsti 
šivaćih strojeva, i sav pribor za vezivo 
na stroju i ručni rad na skladištu. 
Vlastita mehanička radiona za popravak 
šivaćih strojeva. 

FLORINE SLIKE* 


UMJETNOST 

TZA bijela Dubrovnika grada, 
Gdje čempresi uvalom se viju 
I gdje vali o obale biju, 

Kist čarobni divne slike sklada. 

Tu u krilu maslinova hlada 
Čarne boje skladno platno kriju 
I milinu oko sebe liju, 

Koja srcem čuvstvenijem vlada. 

Tu priroda Dubrovnika krasna 
U svojemu raskošnome milju 
Na slike se metnu u obilju. 

Bez sebičja, sveta, samovlasna, 
Sebi svrhom, samo kiti dvore 
Slikarice, dobre gospe Flore. 


LAPADSKA STAZICA 

TAZICA mala ko zmija se mota, 
Ograđuju je šimšir i aloji, 

A čempres tanki do čempresa stoji - 
Ko straža puni snage i života. 

Cvijećem je staza zurubljena ota, 

Po njem se šarni skup leptira roji, 
Naranča, limun podalje se goji. 

Svom slikom trepti raskoš i milota. 

Gdje dolje more o obalu bije, 

Pinija nada nj nadvila se stara, 

Ko da se s valim’ nešto razgovara 

Odzada dvorac bijeli se krije: 

Bijeli dvorac u bijelu cvijeću, 

A nad njim bijeli golubovi lijeću. 



VALA SV. MARTINA 

U uvala je kitna naslikana, 

Maslina, cipres po njoj ti se vije, 

A s neba sunce sjajnu svjetlost lije, 
Što njom je cijela slika obasjana. 

Nad morem, ondje gdje počinje strano 
Sred žuke stara zidina se krije, 

U mirnom moru svoju sliku mije, 

Jer morska voda leži uspavana. 

Nad cijelim krajem lebdi dah topline: 
Ko mirna svjetlost duša se razlijeva, 

A srce trepti od slasne miline. 

Ko more oko od zanosa sijeva, 

Jer u divnome sve je ugođaju — 

Tako je samo u zemaljskom raju! 

Gospođa Flora Jašić na Lapadu nakon kratkog 
Na njezinim se 


»GREBENI« U OLUJI 

mirno jeste uzavrelo more: 

Na svome ražu bijela krila stvara, 
Pjeni se, vrije, čudne slike šara, 

Vali se dižu ipoput snježne gore. 

Tutnjava, huka okolo se ore, 

A vali hrle puni žurbe, mara, 
Njihova vojska crnu sigu para, 

Biju je, lome, kanda s njom se bore. 

I hrid se vidi usred morskog dima: 

Ko čudna kakva utvara Bocklina — 
Ko da se miče i pokorno klima . . . 

Dok sve to čovjek motri iz daljina, 
Od strepnje bola, srce mu se trza. 

A um za divnim mislima mu brza 


Štipan Banović. 

u . . . učenja kod V, Bukovca dotjerala je do znatne umjetničke visine 

brojnim slikama odrazuje bujnost i sjaj divne prirode dubrovačke. 

PRONEVJERENI IDEALI 

PRIPOVIJEST IZ SVAGDAŠNJOSTI DVADESETIH GODINA DVADESETOGA VIJEKA. 

Napisao KSAVER ŠANDOR GJALSKI. 

PROLOG 

(Nastavak) 


ESTO i često potresle su se šajbe 
u starinskim visokim prozorima od 
glasne i jasne pjesme, da Hrvatska 
nije propala, već je probudjena pa će 
u jedno kolo složiti svu braću u toj lijepoj našoj 
domovini, u kojoj zamnijeva i od žumora moćnih 
talasa Jadrana i od šuma silnih valova Dunava, 
Save, Drine i Neretve, da si onda uznesena srca 
još jači zamah i jači zanos nadju u žarkom 
pozdravu: — Oj iliri, jošte živi! 

I nisu im se srca žarila i duše iznjihale samo iz 
ljubavi k rodjenoj grudi i iz odanosti k materinskoj 
riječi, — njih je takodjer osvajala svetost i veli¬ 
čanstvo slobode, tog najjačeg i najsvetijeg paladija 
ljudskog pa u čežnji za tom prvom sveticom pra¬ 
vednosti zaorilo bi im iz glasnih grla dragom, 
jednostavnom himnom: Prosto zrakom ptica leti. 

No i u toj velikoj neprekidnoj radosti morao je 
Livio Banović dočekati baš u istoj stvari veliku 
žalost i veliko razočaranje. Njegov intimni prijatelj 
Jovan Aleksić, s kojim je od prve mladosti bio 
poznat iz dana školskih klupa i koji se je nastanio 
u Zagrebu, nije o tom ilirskom pokretu ni čuti 
ništa htio. Bio je i on protivnik mašjarske politike 
i nije se slagao sa magjaronskim prvacima, no iH- 
rizam ipak nije »begenisao«, kako bi rekao Liviju. 
Povadjao se u tom sasvim sa svima vidjenim 
Srbima i slijedio rečenicu Vuka Karadžića »Srbi 
svi i svuda!« Slagao se posvema sa Subotiećm, kad 
je bijesno napadao na ilirizam i ilirce. Banović je 
svakojako nastojao, da ga predobije i preuvjeri, 
no sve je bilo badava. Njegov Jovan nije od svo¬ 
ga srpstva odstupao, ma da mu je Banović spo¬ 
minjao oca, koji se je kano graničarski oficir u Ita¬ 
liji vazda isticao kano Hrvat i kano hrvatski ju¬ 
nak. Nije Jovan popuštao ni za dlaku od svoga 
uvjerenja. I makar u duši sasvim napredan i libe¬ 
ralan čovjek, ipak u stvarima i pitanjima svoga 
pravoslavlja postajao je od dana do dana fanatič- 
niji, gotovo klerikalac, koji je u isto vrijeme naj¬ 
oštrije ustajao proti rimskomu klerikalizmu i vje¬ 
čno sumnjao u Hrvate, jer su katolici i pod vlašću 
rimskoga pape. 

Liviju Banoviću, toliko uvjerenom o potrebi na¬ 
rodnog ujedinjenja i narodne sloge upravo se na 
žao dao taj Aleksićev srpski separatizam. Bojao 
se toga radi razvoja narodne svijesti a zabrinuo 


se takodjer za svoje davno prijateljevanje i drugo¬ 
vanje sa čestitim i vrijednim Jovanom. I kao da se 
je u istinu sam djavo stao miješati u njegove pri¬ 
jateljske veze, on je upravo u toj narodnoj stvari 
izgubio prijatelja i druga i to na strani, gdje se je 
razlijegao mili i slatki glas iz žerovinske doline i 
zvao braću u skupno ilirsko kolo. Bio u kranjskim 
ili štajerskim planinama davni Banovićev drug i 
prijatelj Joža Prislonšek. No taj je gotovo mrzio 
Stanka Vraza, što se je odrekao vindiške kaj- 
kavštine i prigrlio hrvatsku i srpsku štokavštinu. 
Prislonšek slušao je bajni sladjani zvuk Prešer- 
nove frule, koja je bajala o ljepoti i dražesti, što 
je imaju njezini nježni tonovi i akordi u gorenskim 
i dolenskim stranama. I Prislonšek upravo se je 
usprotivio ilirstvu i bio tvrdi apostol svojih go- 
renskih i dolenskih pogleda. — Tako je Banović 
izgubio davnoga svog druga i nije ga imao uza se 
u daljnjem radu za spajanje slavenskog juga. Iz¬ 
gubio i Jovana i Jožu! 

Dašto — zato nije zanijemila narodna pjesma i 
narodna riječ o narodnom jedinstvu u Šabac-Ko- 
sovčaku. Dapače — u jekama ovih zanosnih i po¬ 
bjedonosnih pjesama, u toj mladoj radosti, što je 
podavaše spoznaja narodnog jedinstva od Alpa 
dolje do poljana bugarskih, obraslih miomirisnim 
ružama, širila se sve više i više svijest jakosti i 
svijest vlastite volje. Pa kad je bahata razuzdanost 
magjarskog šovinizma godine 1848. postigla svoj 
vrhunac, onda je taj ilirskom pjesmom probudjeni 
hrvatski svijet mogao da najavi narodni rat i 
šalje svoga bana s izrazito narodnom i pučkom 
vojskom preko Drave, da neprijatelja kazni i da 
brani svoga srpskoga brata, izručenoga magjar- 
skom bijesu. 

Naravski, da je jedan od prvih bio Livio Ba¬ 
nović, koji se je svrstao u vojne redove, ma da 
nije bio više u najmladjoj dobi i ma da mu je kuća 
ozvanjala i orila se od radosnih, zvonkih i dragih 
poklika brojne sitne dječice. I makar je dopri- 
nesao ogromne materijalne žrtve za taj narodni 
rat i pokret, on je osjećao i scijenio, da mu je 
dužnost stupiti takodjer pod zastavu, da brani 
dom i rod te osigura bolju i ljepšu budućnost sla¬ 
venskome Jugu. Kao vojnik narodne stvari on se 
je mnogo odlikovao i dočepao se teške rane u 
obrani Srba u Banatu, Srijemu i Torontalu. 

Za vrijeme Bachova apsolutizma, ove gorke 
i odurne cesarsko-kraljevske zahvalnosti, nije se 
Livio Banović poput mnogih drugih odrekao 
svojih nacionalnih težnja. On je i dalje glasno i 
jasno izricao svoje uvjerenje, da slavenski jug 
mora da bude slobodan i ujedinjen. Nije se žacao, 
da ne potpomaže narodnu stvar, gdje se je pokazala 
potreba kakove pomoći pa to bilo ili u Hrvatskoj 
ili u Srbiji ili u Bosni — dapače ni na Bugare nije 
zaboravljao. A Bach je imao svakud svoje žan¬ 
dare s pikelhaubama i svakud svoje svakojako 
plaćene »vertrautere«. Naravski dakle, da je Ba¬ 
nović nasokro došao u konflikat s tim Bachovim 
stanjem. Radi nekog govora, što ga je izrekao bio 
u svom domu na privatnom sastanku, ali u pri¬ 
sustvu forštanda, na žalost domaćeg čovjeka, 
bude sudbeno progonjen i odsudjen na dugu tešku 
tamnicu. Morao je vući teške verige, nakovane mu 
na noge, od kojih je jedna još trpjela od rane, za- 
dobljene u spašavanju carstva! Kod ove nesreće 
posebno ga je žalostilo i bolilo, što je sudu, koji ga 
je osudio, predsjedao čovjek, po narodnosti Slo¬ 
venac, rodjeni Kranjac, a državni odvjetnik, koji 
ga je proganjao, bijaše Srbin, rodom baš iz onoga 
mjesta, kod kojeg je on kao Jelačićev vojnik 
branio Srbe od magjarskog divljačtva, a u toj 
obrani bio teško ranjen. Ali da ironija sudbine bude 
potpuna i njegova žalost svestrana, među sucima- 
votantima bio je jedan Hrvat — njegov susjed i 
daljnji rodjak. 

Takav čovjek naravski da si je djecu odgajao 
u skroz narodnom duhu. Usadio je jednako u 


mladim dušama i srcima ljubav i odanost za sla¬ 
venstvo — posebno još za čitav slavenski Jug! 
Imao je više djece. Među njima dva sina; Branimira 
i Radoslava. Kad je u šezdesetim godinama devet- 
najstoga vijeka bio dunavskoj monarhiji povraćen 
ustav i pao Bachov apsolutizam, oba su sina već 
bili od kuće u školama. Kad je pak Franc Jozef 
predao koncem šezdesetih godina Hrvatsku na mi¬ 
lost i nemilost Ugarskoj, sinovi su Banovićevi bili 
već na višim naukama. Branimir je učio pravo. 
Najprvo je svršio pravoslovnu akademiju u Za¬ 
grebu, a onda nastavio nauke na bečkoj i praškoj 
univerzi. Radoslav pak izbivao je u Švicarskoj na 
tehničkim naukama. No boravak u tuđini nije ih 
iznevjerio narodnoj stvari, dapače kao da je još 
jače dao proklijati ono sjeme, što je u mladim du¬ 
šama zasijao otac. Oni su poput njega sveudilj i 
vazdan visoko držali barjak narodnog ujedinjenja; 
— to im je bio najsvetiji ideal, to im je bila naj- 
stalnija i najtoplija želja, koja ih je vazdan ispu¬ 
njala i sav im život ravnala. I kano što je Livio Ba¬ 
nović u početku narodnog pokreta odlučno, za¬ 
nosno i vjerno dizao zastavu ilirsku, tako su oni 
tu istu zastavu pod imenom jugoslavenskim pri¬ 
mili u svoje mlade ruke i neustrašivo je razvijali, 
da se pod njenim vijanjem i lepršanjem širi i bani 
velika istina, a još veća potreba narodnog jedin¬ 
stva. Livio Banović zadovoljno i sretno širio je i 
pružao ruke k njima, kao da ih blagoslivlje za taj 
njihov rodoljubni nastup i rad. A Šabac-Kosovčak 
kano u ilirske dane tako bude i sada stjecište 
sviju rodoljubnih duhova i srdaca. (Nastavit će se.) 


SUSRET 

Napisao D. MILANOV. 


ETO je . . . 

U sjenici vinove loze sjedim sa 
svojim prijateljem. 

Raspoložen je i razdragan zbog 
našega sastanka. I ovaj vedar dan ranoga ljeta 
povećavao je to njegovo raspoloženje, pa mi nije 
bilo teško nagovoriti ga, da mi ispripovijeda svoj 
susret sa ženom, o kojoj mi je davno prije tek 
natuknuo. 

On otpočne naslonivši se na naslonjaču ovako: 

U dupkom punoj dvorani kina zauzele su u pr¬ 
vome redu balkona mjesto tri objesne, vragoljaste 
gospođice . . . Dok je općinstvo mirno čekalo, da 
otpočne prestava, vrtile se one na svojim sje¬ 
dalima i obijesno se smijale, glasno govorile i nagi- 
bale se preko ograde, da bolje vide one dolje, koji 
ne htjedoše platiti mjesto na balkonu. 


Kad i same na koncu uvidješe, da ih svi motre, 
nešto se umire i naslonjene na ogradu balkona 
stanu šaputati i prigušeno se smijati . . . 

Najednom pade jednoj na um, da baci dolje 
među redove nekoliko zdrobljenih latica jesenske 
ruže. 

Da ih one dolje pogođene osobe ne opaze, po¬ 
vukle bi se iza ograde, da kasnije opet ponove 
igru. 

I — ja naslonjen na ogradu, stao sam se zabav¬ 
ljati gledajući, kako se pogođene gospođe i muš¬ 
karci u parquetu okreću i gledaju na balkon, da 
ulove one vragoljanke. 

Mene zanimalo to igranje . . . 

Najednom pade u krilo jednoj dami cijela ruža. 

Kevice se povukoše ... a dama pogleda gore 
i opazi mene . . . 

Ja sam se smiješio i mirno gledao naslonjen na 
ogradu. Nijesam ni izdaleka slutio, da će dama 
mene držati za nametnika, koji joj na ovaj način 
šalje cvijeće, zato sam i dalje gledao i smiješio se. 

Dama me i dalje gledala, a onda se i ona na¬ 
smiješi, uzme ružu i pomiriši je . . . 

Ja joj kimnem, a pritajeni hihot kevica kraj 
mene poprati tu moju gestu. 

Prije nego se otpočeo čin, pogledam još jednom 
dolje i sukobim se s pogledom dame, koja je »slu¬ 
čajno« pogledala gore . . . 

U to se zamrači dvorana; počela je pred¬ 
stava , . . 

* 

Kad sam iza prestave izašao na zrak, ugledam 
damu, gdje u prikrajku stoji, kao da nekoga 
čeka ... A kad je mene opazila, ponešto oživi 
i osmijehne se . . . 

Ja sam prilazio sve bliže, a njezine me oči zna¬ 
čajno gledale. U njima je bilo toliko intimne i vedre 
srdačnosti, toliko odanoga i iskrenoga izražaja, da 
sam ostao zatečen i pored toga postalo mi je sa¬ 
svim jasno, da moram s njom govoriti. 

Ne znam, je li to zbilja bio posljedak one obi¬ 
jesne šale kevica ili što drušo, ali ja sam čvrsto 
vjerovao, da će između nas doći do zbliženja. I 
pođem k njoj. 

Vi ste, gospodine, bacili onaj cvijet, šapne dama 
i podigne svoje oči s dugim trepavicama i pogleda 
me, kad sam se posve k njoj približio. 

Nijesam, gospođo . . . 

Nemojte, usprotivi se ona nekom iskrenošću i 
toplinom, kojom se susreće davno i dobro poznati 
znanac ili rođak. 

Meni se pričini, kao da smo već davno poznati, 
te udarim i nehotice u isti ton intimne iskrenosti 
i reknem: 

Vi mi ne vjerujete, a ja velim . . . 

Ne vjerujem Vam, prekine me dama, i ne ću 
da me o protivnom uvjeravate. 

Ja se nasmijem i stisnem joj ruku, a onda pro¬ 
govorim: 

Već dulje vremena govorimo, a još se ne upoz- 
nasmo; dopustite, da vam se prikažem. 

Ne, ne, prekine me ona, to nije potrebno — 
uostalom ne ću Vam ni ja reći, tko sam ni što sam, 
ostanimo zasada jedno drugome nepoznati. 

Dobro, gospođo, reknem ja i pogledam malo za¬ 
čuđeno. 

Ne čudite se, nastavi ona videći moje 
začuđenje. To je moja momentana mušica; ne ću da 
znate, tko sam . . . a ne ću tražiti, da saznam, tko 
ste vi. U tome vidim nešto, što nije obično, sva¬ 
kidašnje, i to me zabavlja. 


To je zbilja originalno . . . 

Obećajte mi, da ne ćete tragati za mnom ni 
nastojati, da doznate išta o meni. 

Obećajem, reknem i pružim joj ruku. 

Tako, budimo prijatelji, rekne i pođe. 

Ja je nijesam pustio da ode; htio sam još dulje 
s njom govoriti i reknem joj: 

Iza ovoga, što doživjesmo, vi ćete dopustiti go¬ 
spođo, da vas otpratim do kuće. 

Naravno, gospodine, rekne, dopustit ću, ali samo 
do izvjesne daljine. — Ne ću, da znate ni kuću, u 
kojoj stanujem. 

Dobro, vi ćete mi zapovjediti, kad da vas 
ostavim. 

Vrlo dobro, vidim, da ću moći biti s vama zado¬ 
voljna, a ne ću se zacijelo morati tužiti ni na vašu 
izvjedljivost. Je li tako? 

Malo će mi doduše biti teško, ali ako je to vaša 
želja, ja ću se pokoriti. 

Jest, jest, voljela bih, da me ne uhađate, rekne 
ona i stane na uglu ulice, do koje smo zamalo stigli. 
Sad ćemo se rastati, gospodine. Vi ćete okrenuti 
natrag, a ja . . . no, ne morate znati, da li ću lijevo 
ili desno, rekne i pruži mi ruku. 

A kad ćemo se opet vidjeti? 

Vidjet ćemo se zacijelo i uskoro ... na ulici, 
a onda mi se priključite. Zbogom, prijatelju. 

Ja se nijemo poklonim i gledao sam za njom, 
a onda, bojeći se, da se ne obazre i da me ne vidi 
na istom mjestu, zađem u drugu ulicu, misleći na 
taj neobičan susret. 

* 

Pred očima mi iskače njezina slika. — Onda sam 
je vidio tek kao ženu neobičnih želja, kao ženu, 
koja je išla za tim, da bude drugačija od svojih 
družica; da svojom originalnošću osvaja. To me u 
prvi mah zabljesnulo. A sada, podalje od nje, osje¬ 
ćam još nešto drugo, što je jače od njezine, možda 
ishitrene, originalnosti. Sad osjećam onaj dah, što 
je izbijao iz nje, dah proljeća, snage i jedrine. — 
Nešto zanošljivo i gipko svijalo se u oble linije 
snažna života, i linije koje su bile pune predanosti 
i povjerljivosti . . . One se pregibale u nešto, što 
se u mene upijalo i opijalo me blještavilom svega 
onog njezinoga, što se nije moglo od nje rastaviti. 
Sve ono njezino omamilo me . . . 

* 

Vidio sam je opet . . . Vidio sam joj gipki stas, 
kako se lako njiše i kako joj se desno i lijevo uvija 
nad oblim bokovima. 

Pogled mi lutao po krasnim oblicima njezina 
stasa prateći divnu pravilnost ženskoga bića i 
njezin koketni hod. Osjećao sam u svemu tome 

neki opojni sklad, iz kojega se izvijao miris i napu- 
njao to jutro svu kolinu nečim, što oživljuje, pod- 
strekava i razigrava. 

Poletim za njom, da je stignem. Ona me veselo 
dočeka. 

Vidite, rekne, i bez dogovora nailaze srodne 
duše jedna na drugu i sastaju se, da obnove uspo¬ 


menu zajedničkoga poznanstva i da ga učvrste. 
Ja sam vjerovala u današnji zakazani sastanak, 
nastavi ona zvučnim, veselim glasom, a u glasu 
bila joj zategnuta ona vječna intimna crta. 

Ja sam osjetio, koliko je u njoj srca, duše i one 
plemenite strasti i svega onog velikoga, što oživ¬ 
ljava i diže našu duševnost i osjećaje, koji se bude. 



Toga je dana bilo toplo. Već rano izjutra osje¬ 
ćala se izdaleka ona omara, koja će kasnije pasti 
na čovjeka. 

I mi smo je naslutili i zato se sklonismo u debeli 
hlad u Tuškancu. 

Spočetka smo šutjeli . . . Čini mi se, da smo 
oboje slušali vjetar, koji se tamo negdje iza nas 
rađao, dizao i sve bliže dolazio, a napokon zastru- 
jio mimo nas, donijevši za sobom suhi list jablana. 
Onu pravilnoj crti zaokruži iza grma i padne među 
nas na klupu. 

Oboje pogledasmo list . . . 

I baš među nas, pomislim, a kad sam je pogle¬ 
dao, vidio sam i u njenim očima istu misao. 


Čudno! progovori. 

Ja uzmem list i primaknem se bliže k njoj. Ona 
se nasmiješi. 

Neka ne bude između nas prostora, progovorim 
i još se tjesnije priljubim uz nju . . . 

Ona se nije odmicala. 

Uzmem joj ruku i reknem: 

Vidite ... i taj list, koji je pao među nas, a 
zapravo ništa ne znači — pobudio je u nama ne¬ 
prijatnu misao ... Mi proživljujemo odsjek, u ko¬ 
jemu se zapravo ništa naoko ne dešava, koji ne 
rađa buru, već tihu radost, jer osjećamo, da nam 
sazrijeva misao što jačeg zbliženja, i da u nama 
struji nov život . . . 

Da, progovori ona, a oči joj postanu umekšane, 
dušom mi se zbilja razlijeva sreća ... a tako je 
duboka i tiha . . . 

Duboka i tiha, ponovim ja i pogledam je, a u nje¬ 
zinu oku usplamti neko svjetlucanje . . . 

Moj osjećaj, nastavi ona, zbilja je tih i dubok 
i splinjuje se u tihoj radosti ... U mojoj nutrinji 
nema virova bučne i brze rijeke ... u njoj je je¬ 
zero s mirnom, nauljenom površinom. 

A ne će li ga jednom namreškati valovi vihra? .. 

Ne vjerujem, Rekli ste i sami, da proživljujemo 
odsjek, koji ne rađa buru, a to i ja osjećam . . . 
I to je za me zavodljivo ... Ja ulazim u novi život 
bez naglih i napetih skokova . . . tiho, kao mjese¬ 
čina u zasjenjen, neosvjetljen prostor. 

Ja je gledam, slušam joj mirne riječi i ne vje¬ 
rujem joj. Mislio sam u talasanju njenih grudi ot¬ 
kriti radost zrele žene, koju osjeća, kad joj u žilama 
uskipi krv, zastruji život ... i pogledam ih, al one 
se pravilno dizale i spuštale sapete u opravu. 

Bila je u tom času zamamna s tim svojim punim 
grudima, i dok sam je promatrao, ona je uhvatila 
moj drhtavi pogled i kao da htjede prepriječiti pre¬ 
uranjenu kakovu izjavu, ustane s namjerom, da 
pođe . . . 

Zar već? upitam je naglo, ta ovdje je bilo tako 
prijatno. 

Da, bilo je ... i ja sam zbog toga vesela, rekne, 
a u očima joj sijevne zbilja radost, koja me je tako 
usrećila . . . 

Otišla je. — 

* 

I opet smo se našli bez posebnoga poziva, onako 
kao i prvi put. 

Bila je večer, a mi i nehotice pođosmo prema 
onom mjestu, gdje smo ono za žege prosjedjeli u 
hladu na klupi. 

Toga je dana ona osobito živahna. Putem mi je 
pripovijedala, čim se posljednjih dana zabavljala 
i što je radila. 

To je tako veselim glasom govorila . . . 

Mene je uznosilo to njezino raspoloženje, jer 
sam držao, da je takova zbog radosti, što se susrela 
sa mnom. — Moje su grudi u taj čas bile preuske, 
da podnesu tu veliku količinu radosti 

Ono stiskanje naših ruku nije mi dosta, i ja 
jedva čekam, da sjednemo na klupu, gdje će ono 
doći, što će tu tjeskobu, rođenu u velikoj radosti, 
umanjiti, otpiriti . . . 

I došlo je to umirenje. Umirile su ih njene jedno¬ 
stavne riječi, koje su bile posve obične i nijesu se 
odnosile na naše zbliženje. 

Kad smo sjeli na klupu, činilo se kao da je njenu 
radost odnio vjetar. 


Ona se približi k meni s onom gestom odanosti, 
koja tako rječito govori . . . 

Sjedjeli smo časak bez riječi. Najednom ona 
progovori: 

Čudno ... od svega, što me ovdje okružuje, ja 
sam malo prije vidjela samo Tebe . . . 

Ja joj pogledam lice i uhvatim je za ruku i u tom 
času osjetim, koliko mi je draga . . . 

A ona nastavi: 

Tvoje su ruke tako meke i iz njih struji život. . . 

Mene prožmu veseli trnci ... Ta danas me je 
prvi put oslovila s onim intimnim Ti . . , Tvoje 
ruke, rekla je, a zvuk te riječi prožeo je cijeli naš 
odnošaj jačim vezom, nego najvatrenije riječi 
ljubavi. 

Ja sam pogledom utonuo u njezine crte, koje su 
bile tako mirne i krotke, zaronio sam u njezine 
oči, pune blage sjete i osjećao sam nježno i toplo 
ganuće iz zahvalnosti prema njoj i njezinoj oda¬ 
nosti, da sam skoro zaplakao ... I nagnem se k 
njoj, da joj cjelunem oči i usta. 

Ona zatvori oči i slatko se nasmiješi. Iza male 
stanke progovori: 

Čujem i slavulja, gle, dosad ga nijesam čula . . . 

Tihe njezine riječi zvonile su u onoj večernjoj 
tišini tako sretno, a i ja sam bio sretan zbog njezi¬ 
nih riječi. 

To je bio najljepši čas našega poznanstva. Osje¬ 
ćao sam doduše, da bi još kasnije nešto moglo doći, 
ono što zadaje boli; ono što bi svojom realnošću 
moglo razoriti taj svijet iluzija; ali ovo osjećanje u 
slatkoj tišini, koje nas tako zaokuplja i koje se na- 
punja slađanom drhtavošću predosjećaja, koje pro- 
ćućuje već unaprijed ono, što bi imalo doći, bilo 
je tako zavodljivo i lijepo; ljepše od zbiljnoga, fak¬ 
tičnoga života. 

Od nabujalih sam čuvstava podrhtavao . . . 

Ona me pogleda, a onda uzme moju glavu svo¬ 
jim mekim toplim rukama i dugo me je, dugo 
motrila . . . 

Od dodira njezinih ruku prostruji cijelim mojim 
bićem, val nekog neobičnog osjećaja, i ja tiho 
reknem: 

Zar Tebe ne prožima divna slast života s pre¬ 
obilnoga i raskošnog ćućenja; zar te ne omamljuje 
ova noć, protkana ovom strasnom tišinom? 

Ona mi jače podigne glavu i poljubi me . . . 

Govori! . . . govori, klicao sam . . . 

Ja sam sretna! . . . šane . . . 

Zar samo to? 

I ljubim te! . . . ljubim te radi onoga, što je u 
ovaj čas na me nasrnulo snažno, moćno, što je 
uznemirilo tihu površinu jezera moje duše . . . 
Ljubim te, jer ti si onaj, koji mi stvaraš nove dane 

obasjane suncem; po tebi osjećam raskošnu puno¬ 
ću života , . . 

Nastavi ... I 

Ona ušuti i obaspe me poljupcima . . . 

* * * 

Kad bih joj samo znao svoje osjećaje razgaliti. 
0, to bi bila himna dostojna svesilne ljubavi. Kad 
bih znao .. ., ali osjećaj je tako velik ... klecam 
pred njegovom veličinom. Svojom me gordošću is¬ 
punjava, i ja ne znam, kako da počnem razmo- 
tavati to veliko klupko, da ga položim razmotano 
njoj pred noge, neka uvidi njegovu veličinu. — 

Htio sam to mnogo puta, ali riječi, koje su na¬ 
virale na usta, bile su tako obične. Nijesam ih 
smio pustiti preko usnica; bojao sam se, da ne će 
moći izreći ono, što sam osjećao. — A ona je ra¬ 
zumjela tu moju bojazan i obasjana srećom privi- 
nula moju glavu na svoje grudi. 

Dakle razumiješ ? .. . 

Ona mi zirne u oko. 

Da, sretan sam, jer mislim, da si i ti sretna. 

Jesam, dragi, ... i ja sam sretna i ne ću da is¬ 
pitujem, kako je da toga došlo. Ja sam sretna, a 
to je dosta . . . Današnja moja sreća izbrisala je iz 
moga života sve boli, koje su polako urezivale u 
neispisan papir moga života pjesmu u mol-akordu. 
Danas se on očituje u tisuću veselih titraja pjesme 
radosnice, koju mi duša pjeva . .. 

Ja sam u tom času vidio burnu mladost u njenu 
oku i htio sam tu mladost ispiti svojim usnicama, 
koje su gorjele . . . 

Ona je bila na putu, da mi daruje tu svoju mla ¬ 
dost kao svetinju. Priklonila se uz mene i pogle¬ 
dala me onim dubokim pogledom, koji osvaja .. . 


U taj sam čas osjetio, kolika se moć krije u 
očima i smiješku žene, koja ljubi. 

I pred veličinom ženstva, koja je skrivena u 
smiješku ljubljene žene, koja je utopljena u nje¬ 
zinu pogledu, kojim nas usrećuje, pao sam na ko¬ 
ljena pun poštovanja. 

Taj mi pogled i danas igra pred očima i danas 
ga žedno srčem kao i onda. Pa ako je sve to i 
prošlo, ako mi je i bio kasnije uskraćen taj po¬ 
gled i svratio se na drugoga sretnika, ja klecam 
pred njim skladajući u duši svojoj velepjesan . . . 

I ne proklinjem čas, kad smo se razišli. Bila je 
žena, i to ja u njoj poštujem. 

Ne marim ,ako se je ona čistim svojim ženstvom 
znala uzdići na prijestolje, pod kojim je puzalo 
stotinu njezinih poklonika. 

To su bili ljudi mojega kova. Tražili su u žene 
ono, što je čini ženom. 

* * * 

Prijatelj zamukne. 

A kasnije? upitah nakon stanke. Ne znam, 
prijatelju. Izgubila se u vrtlogu života tražeći sreću 
i usrećujući druge. Tražio sam i raspitivao za 
sudbinu te svoje neznanke, ali nijesam mogao 
ništa doznati. Čovjek u lovu za srećom svakamo 
dospije. Naslućujem, da je sretna, jer je od života 
tražila samo ono, što joj on može dati. 

Moguće se još gdjegod sretnemo — a onda ćemo 
se možda jedva poznati. Toga se gotovo bojim. 
Ovako živi u mojoj duši slatka uspomena na sreću 
i na onu, koja me je usrećila, a ja danas drugo i 
ne tražim. — 

Prijatelj ušuti, a u očima mu opazih i bol i 
čežnju za onom, koja je otišla. — 


MOMČE 

Šala u jednom činu. NAPISAO ŠILAR. 
(Nastavak) 


V. PRIZOR. 

Šećerović i Soka. 

ŠEĆEROVIĆ (gleda za njom u nekome zanosu, 
klima glavom, sjeda opet za pisaći stol i pali ciga¬ 
retu. Lijevo se čuje neko tiho kucanje. Nestrplivim 
glasom): Naprijed! (Više za se.) Nikad mira, da što 
radim! 

SOKA (20 god., čedno, ali ukusno odjevena): 
Oprosti, ako smetam. Mogu li unutra? 

ŠEĆEROVIĆ : Kako da ne? Samo naprijed, 
Soko. (Poljubi je u čelo.) Sjedi amo u naslonjač. 
Što tebe dobra nosi ovamo do mene ? 


SOKA (sjela je u naslonjač): Nema te k meni 
evo već osam dana, pa bijah u brizi, da nisi bo¬ 
lestan. 

ŠEĆEROVIĆ : Ne, zdrav sam ... nego bio sam 
baš na službenome odsustvu. 

SOKA : Ako je tako, neka tr je prosto, ja sam 
već pomišljala, da si mi se možda iznevjerio. 

ŠEĆEROVIĆ (glasom uvrijeđena poštenja): Ta 
kako samo možeš još da sumnjaš o meni? Nema 
vjernijega ljubavnika nego što sam ja. Vjeruješ 

SOKA : Vjerujem, vjerujem, ali ipak bih vo¬ 
ljela, da me već jednom pozakoniš, da ti budem 
žena i pred Bogom i pred ljudima. 

ŠEĆEROVIĆ : Pa to je i moja jedina želja, ali 
me moja tetka Jovanovićka još uvijek sili, da 
uzmem onu, koju mi je ona odabrala. 

SOKA : Kako bi bilo, da padnem pred njom 
na koljena i da izmolim od nje dopuštenje, da me 
smiješ uzeti za ženu. 

ŠEĆEROVIĆ (uplašeno): Kud misliš? Ne znaš 
ti nju, smjesta bi me razbaštinila. Druge nije, nego 
čekati. (Hrabreći je.) Stara je ona, a ti mlada, pa 
kad umre, baštinit ću njene pare, a tebe uzeti. 

SOKA (blaženo) : Oh, što ću da budem sretna! 
(Ustaje i poljubi ga.) 

ŠEĆEROVIĆ (poljubi i on nju): Pa kako si mi 
provela ovo osam dana, što te ne vidjeh? 

SOKA : Malo u poslu, a (lakom stidljivošću) 
puno u misli na te, i brzo mi prođe dan. S ono 
trista dinara, što mi daješ mjesečno, ne bi mogla 
uhvatiti kraj s krajem i zato radim za jedan kitni- 
čarski magazin, da lakše preživim ova teška vre¬ 
mena. (Sramežljivo.) Ali, je li, večeras ćeš doći 
k meni ? 

ŠEĆEROVIĆ : Hoću, hoću, milo moje . .. (trgne 
se.) Ne, ne mogu baš večeras . . . zapriječen sam. 

SOKA (ponešto razdraženo) : Hoću . .. Ne . . . 
ne mogu. Što ne možeš? (Žešće) Aa ... Ti mora 
da odlaziš drugoj ... Ti mene varaš ... Tu nema 
sumnje. (Žestoko.) Govori, koja je ? (Zgrabi velike 
uredske makaze sa stola.) Juh, Miloje! (Škvaca 
makazama). Sve bih ti mogla oprostiti, samo to ne! 
Ako saznam, da imaš koju drugu, jao si ga i tebi 
i njoj ! 

ŠEĆEROVIĆ (dok Soka govori, uzmiče oko pi¬ 
saćega stola.)Ta mani se ludorija . . Kakva druga . . 
Službu imam večeras ... I zdravo tešku službu . . . 
Vjeruj mi! 

SOKA (smiruje se): A1 onda bar sutra. 

ŠEĆEROVIĆ : Znaš što! poslije teške i na¬ 
porne službe treba da se i ja malo odmorim. Nego 
prekosutra je nedjelja, pa ćemo odmah od podne 
da zajedno učinimo izlet kamo u okolicu, i što 
nam već dan donese. 

SOKA (radosno) : Juh, svisnut ću nedjelju če¬ 
kajući! 

ŠEĆEROVIĆ : Al’ sad oprosti, čekaju me važni 
državni posli, a i ti gledaj, da ne zakasniš na lađu. 
(Poljubi je.) Pođi zbogom i do viđenja! 

SOKA (grli ga i ljubi): Hoću, hoću, milovanje 
moje! Zbogom! (Na vrati se okrene.) Zbogom, mi¬ 
lovani! 

ŠEĆEROVIĆ : Zbogom, golupče moje! 

SOKA (odlazi lijevo). 


VI. PRIZOR. 

Šećerović i Karaica. 

KARAICA (oko 50 godina star, debeljkast, is¬ 
točni tip. Čim Soka izađe, provuče se i on kroz 
vrata i gleda požudno za Sokom): Eh, jest dje- 
vojče! 

ŠEĆEROVIĆ : A, to si ti, Mošo! 

KARAICA : Dobar dan! ... Da je to kakovome 
starcu. .. bilo bi joj za dušu! 

ŠEĆEROVIĆ: Kao tebi, je li?... Ne budali, 
ovakovo ptiče možeš uhvatiti samo na ženidbeno 
obećanje. 

KARAICA: A hoćeš li je skoro uzeti? 

ŠEĆEROVIĆ : Pa i hoću (podmuklim osmije¬ 
hom.), kad mi pomru sve moje tetke Jovanovićke. 

KARAICA (brzim shvaćanjem i ciničkim smje- 
škanjem.) Može dugo čekati... Ali dvije ... pa 
ovakove ... Ej, sretnik si ti kod žena! 

ŠEĆEROVIĆ : Treba mi ova, kad se otmem 
onome drugom zmaj-ognjenome bijesu . . . onda 
kod ove malo dušom dahnem. 

KARAICA : Ali, ako obazna jedna za drugu? 

ŠEĆEROVIĆ : Eh, ako? Ova mala ne zna za 
šalu. Da je ušla tri minuta prije, bilo bi čudne 
trke. Ali čuj, brate Mošo, nešto mi previše bacaš 
oči za Natalijom. 

KARAICA (pretvara se.) Ne bih ni za što . . 
nalagao te neko . . . 

ŠEĆEROVIĆ: Kako nalagao? (Oponašajući ga.) 
Oćeš da kupuješ žive diamante! 

KARAICA (lisiči.) Šala, brate, šala! 

ŠEĆEROVIĆ : Pazi bre! Znaš... oni džonovi 
iz papira ... 

KARAICA (brani se uplašeno.) Onaj iz Ame¬ 
rike je slao ... 

ŠEĆEROVIĆ (upada.) A Mošo davao nama za 
cipele. Pazi se! (Oponašajući.) Okeš da gu po- 
staneš zdravo visoko čovek! (Pravi rukom gest 
vješanja.) 

KARAICA : Sve je kriv onaj pupati. .. 

ŠEĆEROVIĆ : Eh, onaj je tamo, a Mošo ovdje, 
(udari ga lako dlanom po trbuhu) njega ćemo za 
vrat. No, i onako je prijateljstvo između nas dvo¬ 
jice nešto klimavo. Za one aparate imam ponudu 
iz Zagreba. 

KARAICA (zatečeno.) Iz Zagreba? 

ŠEĆEROVIĆ : I ta mi ponuda kazuje, da tvoje 
prijateljstvo spram mene nije ni izdaleka još ono 
pravo, istinsko, kakovo bi trebalo da bude, 

KARAICA : A tko stoji iza te ponude? 

ŠEĆEROVIĆ : Prva hrvatska štedionica iz 
Zagreba. 

KARAICA (isprsava se): Pa zar smo mi zato 
ginuli, da nam sad obiru kajmak oni iz Zagreba? 
Oke, da nas upropaste, oke da otmu hljebac od 
decata naša . .. krilo im materino . .. 

ŠEĆEROVIĆ : Tako ti je to (lupi ga po ramenu 
ironičnim prizvukom) junački moj koljenoviću! 
Dok je tvoja žena s tvojim bratom pod austrijskom 
okupacijom jedva potrostručila imetak muzući 
Švabe, a ti vani isto muzući nas, ti prečani htjeli 


bi sad još i da gospodare ovdje, janje moje 
umiljato, 

KARAICA : A1 ne ćeš ti dati... 

ŠEĆEROVIĆ : Gle sad... ali (značajan kret 
desnom rukom.) 

KARAICA : A što ti gu daje onaj Rvaćanin? 
(Opazi otvorena vrata od uredovnice Popadićeve 
i pokazuje prstom na njih, polutiho.) Lakše, lakše, 
ima li tko tamo? 



JOSO BUŽAN : »APAš«. 


ŠEĆEROVIĆ (osupnut, isto tako polutiho.) Sto 
mu kijameta .. . Zaboravih, da sam sam odredio, 
da budu vrata otvorena. Ta taj Popadić mogao 
je sve čuti. .. 

KARAICA (tiho.) Zar onaj nepodmitljivi. 
ŠEĆEROVIĆ (tiho.) Baš on .. . Igra sveca, kao 
da mi ne znamo, da hoće da bude ministar . , . 
Onda bi na veliko ... Eh, skute mu materine .. . 
Drugi put moram biti oprezniji. Bježmo sad! 
(Uzima omot sa spisima sa stola, istim glasom.) 
Idem do ministra, da svršim glede tih aparata, 
usput možemo nastaviti naš razgovor. (Odlaze 
obojica lijevo.) 


VII. PRIZOR. 

Popadić i Dojčić, 

POPADIĆ (izlazi iz svoje sobe s Dojčićem i 
gleda značajno u njega.) Dakle zato! 

DOJČIĆ (prezirno.) Razumijem sad dobro nje¬ 
govu slatkoću. (Čuje se kucanje s desna.) 

POPADIĆ : Netko kuca! Unutra! 

VIII. PRIZOR. 

Pređašnji i momče. 

DOJČIĆ (veselo.) Ta to je Momče! 

MOMČE (oko 25 god., bistar, okretan, simpa¬ 
tičan, ulazi s desna.) Iviću, Hrvatiću moj! (Grli 

se s Dojčićem, zatim Popadiću.) A gle još radosti! 
Evo nam i trećega druga iz bolnice, kad sva tro¬ 
jica viđasmo rane nakon uzeća Kajmakčalanskog 
visa, (Rukuje se s Popadićem.) 

POPADIĆ : Baš mi je milo! Zdravlje dobro? 

MOMČE : Ni riba nije zdravija! 

DOJČIĆ : A otkud amo! Nešto mi reče na ra¬ 
stanku, da ćeš ostati u svome selu. Da nisi na¬ 
kanio u službu? 

MOMČE : Kakovu službu? Jok vala! Nije to 
za me. Babo mi je pristario, zemlje u nas dosta, 
a kući dobra trgovačka radnja, pa ću da radim 
na svojemu. Došao sam u grad, da nabavim alata 
i ratila, no nešto se slabo nalazi. Tražeći nekoga 
znanca zalutah amo, i eto* naqoh stare svoje 
prijatelje. (Dojčiću.) Ima li što ratila kod vas? 
Zlatom bih ih platio. 

DOJČIĆ : Bit će za te i bez zlata! Nešto oruđa 
mogu ti ustupiti i ja, a i u mome okolišu naći će 
se štogod izviška. 

MOMČE (veselo.) Pravo se kaže : Nema brata, 
dok ne rodi majka! Eto sreće po me! Poći ću s 
tobom, da odmah platim i ponesem kući, i odmah 
ću da se ženim, pa da vidiš onda oranja i ljeti i 
zimi! 

POPADIĆ (smješka se.) Neka vam bude bla¬ 
goslovljen i ljetni i zimski sad. 

MOMČE (uvjereno.) I bit će! Kako bi drukčije 
pomladili i obnovili našu zemlju. (Dojčiću.) A što 


tebe, moja Hrvatino, donese amo? Posao kakav? 

DOJČIĆ (neveselo.) Mišljah nešto posla učiniti, 
al’ pade sve u vodu. Valjda ne umijem ili ne ra¬ 
zumijem, kako treba ovdje sklapati poslove. 

MOMČE (pozorno.) Kako? Kako? Kazuj mi 
sve natanko. 

POPADIĆ : Ja ću vam reći. Htio je da se na¬ 
tječe, da dobavi državi brzojavne uređaje za naše 
nove postaje, ali ga odbiše, jer da ne će austrijsku 
robu, a Francezi mu ne mogu prodati, jer trebaju 
i sami. 

MOMČE: A tko ga to odbi ? 

POPADIĆ : Načelnik Šećerović. Njega će po 
svoj prilici ministar ovlastiti, da zaključi taj posao. 

MOMČE : A da li bješe u cijeni povoljan i 
da li stoji koja valjana banka iza tebe. 

DOJČIĆ : Jamčila bi za me Prva hrvatska šte¬ 
dionica u Zagrebu, a cijena je primjerena. 

MOMČE : Valjano jamstvo! A to su valjda 
crteži? (Uzima i razgleda crteže od Dojčića.) Čuo 
sam ja za toga Šećerovića. Dok smo se mi davili 
u blatu po strjeljačkim rovovima, dotle se on iza 
fronte kod komore kupao u šampanjcu. 

DOJČIĆ : Ja sam već napustio misao za taj 
posao. Trebalo bi mi doduše nešto zarade, da ot¬ 
platim dug s moga posjeda, ali, kad ne ide . , . 

(Nastavit će se.) 


VESNI 

V 

Č EKO sam dugo u čempresa sjeni 
S nadom u srcu — čežnjom u oku 
Tebe. — 

I krio sam svijetu — i čuvo ko alem 
Bol mi duboku. 


Pohlepno srko sam pjenu 
S valova modroga mora 
Šaptom tihim. 

U njoj sam slutio Tebe, 

U njoj mi evala zora 
Biserom sitnim. 

I od toga raskošnog časa. 

Kad cjelov nam nevini planu, 

Svud proljeće pupi, 

I nade nam cvatu 
U zlatnome danu. 

Zlatko Vitković. 


Sanjama tonuh u krilu, 
Varkama opih se slatkim 
I dočekah dan: 

Ti došla si vedra i blaga 
U krilu cvjetnoga saga — 
Ne —to ne bje san. 

U oku Ti blistala čežnja, 
Na usnama drhtala strast 
Ljubavi svete. 

Ja pio sam poglede Tvoje 
I ćutio raskošnu slast 
Ko nevino dijete. 

Poljski napisao Stefan Žeromski. Preveo M. G. 


A ležaju, označenom brojem 24, leži 
u najtamnijem kutu dvorane već ne¬ 
koliko mjeseci seljak s majura, mo¬ 
žda mu je trideset godina. Nad uz¬ 
glavljem se ležaja zanjihala za svakim pokretom 
bolesnika crna drvena pločica s natpisom: caries 
tuberculoisa. 1 ) 

Amputirana je jadniku noga više koljena zbog 
tuberkulozna gnjileža kosti. Momak je bio bez ika¬ 
kva posjeda, živio je od obrađivanja krumpira, po¬ 
ticao je od roda jednakih takih ljudi. Imao je u go- 
spoštiji službu, oženio se bio pred tri godine, odgojio 
si je momka kudeljaste kose za pomoć — kad eto, 
ni zbog ovoga, ni zbog onoga, zaboljela ga noga 
na koljenu i pootvarale se ranice. Dobar je čovjek 
kola dao do grada pa siromaha ostaviše na trošak 
općine u bolnici. 

Tu je još dobro pamtio, kako putuje u jesenje 
predvečerje sa ženom svojom u paradnim nekim 
kolima, kako se oboje plačem zagrcavaju od straha 
i žalosti — i grcanje svoje prekidaju jelom, tvrdo 
kuhanim jajetom — a što je iza toga, to je već 
samo neka neizmjerna sivost, kao da je magla, 

Bolesnički dani jedan kao drugi, bez mijene, 
iščezli mu iz pamćenja, kao da tvore u životu 
slabu brazdu — tek mu nepromjenjiva žalost tih 
mjeseci prignječila dušu takvom nesmiljenom i 
brutalnom silom, kakvom samo kamena ploča pri- 
tište mogilu. Kroz tu mu maglu na po jasno do¬ 
laze u pamet ona čuda neviđena, što se s njim 
sve radilo: kupanje, izgladnjivanje, tiskanje šiljaka 
u rane sve do kosti — zatim operacija, kako ga 
nose u dvoranu, među gospodu u ogrtačima, krvlju 
uprljanima — i one se čudne, neustrašive mu- 
ževnosti sjeća, što ga je u tim časovima poduprla, 
kao ruka milosrđa. 

• Pred operacijom, gledajući pojave, što su mu 
pobuđivale odvratnost — raspredao je i on iz 
dubine svoje priproste duše nit razmišljaja, kake 
uči raspredati samo najveća učiteljka na svijetu 
— skupna dvorana u bolnici. Iza operacije sve 
mu je prekrila smrtna izmorenost i odvratnost. 
Bilo mu je neprestano studeno, i oko podne, a 
prije večeri počelo nešto u zglobu oteščavati, kao 
da je kamena kugla, a od te kugle strujali mla¬ 
zovi studeni. No i s palaca zdrave noge počeše 
se ka zglobu natiskivati valovi raskošne neke to¬ 
pline. Misli mu se kao kaplje živa srebra slijevale 
u neki kutić mozga, i dok je tako ležao zgrčen 

1 ) tuberkuloza kosti*. 



u mlaci znoja, dok su se kapci na očima sami spu¬ 
štali — ne na san, već na besvjeticu — napastovali 
ga čudni, polusneni prividi. 

Sve bi to iščezlo i ostao bi sam suri, nepo¬ 
mični prostor, presićen zadahom kloroforma, na¬ 
pola osvijetljen nestalnom raspršenim svijetlom, 
sličan unutrašnjosti golema neka čuna, što se tu 
počinje i kao lijevak bez mjere leži na zemlji. 
Tamo u nedoglednoj udaljenosti, gdje se vršak 
zašiljio, tamo je bijela svijetla pjega: tamo se 
izlazi . . . 

K tomu otvoru ide danju i noću beskonačnom 
spiralnom linijom, optječući nutarnju površinu li- 
jevka, ide na silu, teškom mukom, kao puž, prem¬ 
da se u njemu nešto kida, kao drozd uzicom ste¬ 
gnute noge, premda u njemu kao da trepeću ptičja 
krila. I ne može da se uzvine više nego seže du¬ 
ljina uzice i neprestano pada pa pada . . . Znade, 
što se s one rupice može vidjeti. Treba samo no¬ 
gom stupiti — međa ide njivom ispod luga, gdje 
su njegove vlastite četiri brazde krumpira. I prisni 
mu se, dok se mehanički pokretao iz svojega lje- 
niva mrtvila — doba kupanja. 

Tiho tamo pod lugom prostire se jesenji bistri 
vidik, što iz udaljenosti približava predmete i daje, 
da se jasno nazru. U dvoje sa ženom kopa lijepe 
krumpire, kao mačje glave. Na humku, na strni, 
skupili se pastiri u skup, povješali svoje torbe, po¬ 
davili bose noge, nanesli suhe borovice, zapalili 
vatru pa iskopavaju iz pepela motkama pečene 
krumpire. Povjetarac nosi zadah dima, borovičin, 
mirisav . . . 

Kad je bio zdraviji, svježiji, kad ga nije groznica 
tako osjetljivo mučila, padao je u bojazan, u po¬ 
tresni strah prignječenih i namučenih. Njegovo se 
biće skupilo pod tim pritiskom i bilo sićušno kao 
zrnce bunike pa lijetalo gonjeno naglim obratima 
sudbe i nekim nenadanim znakovima raspršujući 
se u bezdanoj praznini. 

Konačno je počela rana na nozi zarastati i vru¬ 
ćica je nestajala. Duša se jadniku kao povratila 
s onoga svijeta u svoje prvo prebivalište, na svoja 
razmišljanja o onom, što je proletjelo pred njego¬ 
vim očima. Samo kako ne promijenila srž tih misli. 
Negda je to bila samilost, a rodila se iz odvratnosti 
— sada je to već mržnja ranjene životinje, žestoka 
žeđ za odmazdom, bijes, što gramzeći objimlje za¬ 
grljajem jednako i te nesrećnike, što naokolo leže, 
kao i ove, što ga osakatiše. Šta više, u njemu se 
zarodilo i trajalo mu u duši neprestano kao neko 

kovitlanje, s kojim su misli njegove letjele u bes¬ 
vjesnoj jurnji, otkrivajući onu moć, što mu je sud¬ 
bina udijelila. 

Ovo je stanje, gdje je sam sebe mučio, dugo 
trajalo i otrov je gnjeva u duši rastao! 

A nekoga dana primijeti, da mu se zdrava noga 
koči i truhne u kosti. Kad je vrhovni kirurg vršio 
svoju jutarnju svakidašnju pregledbu, momak mu 
se sa svojim strahom povjeri. 

Liječnik mu pregleda isušeno, uvelo tijelo, pre- 
reže neznatnu oteklinu, razabere da sonda seže 
do kosti, kvrcne palcem i zagleda se s tugom 
zagonetno u oči seljaka. 

— Zlo je, brate, s tobom! Trebalo bi i drugu 
nogu . . . shvaćaš li ... i to. Ta ne budi luda! 
Lezi ti lijepo ovdje, bit će ti tu bolje, nego u kolibi, 
dat će ti jesti . . . 

I otiđe k društvu asistenata. Sa vrata se još 
časak povratio, nadvine se nad bolesnikom i la¬ 


gano, da nitko nije vidio, pogladi ga blago rukom 
po glavi. 

Momku se smračilo, kao da ga je tko iznenada 
shvatio mlatom po tjemenu. Sklopio je oči i ležao 
dugo — dok nije u njemu nastala još neznana 
tišina. 

Ima u duši ljudskoj čarobna komorica, zaklju¬ 
čana sa sedam ključeva, i ništa i nitko je ne otvara 
nego lupeški otpirač osvetljive nesreće. 

Tiho je ležao ubogi seljačina na svojoj postelji 
a u duši ako da mu je stupao Hrist po valovima 
uzburkana mora i stišavao oluju . . . 

Otada je kroz duge noći, kroz mutne dane gle¬ 
dao na sve kao iz neke bezmjerne daljine, sa dobra 
mjesta, gdje je tiho i neizrečno dobro, otkuda se 
sve pričinja sitno, malo smiješno i ludo pomjereno, 
ali ljubavi vrijedno. 

I bijedni je čovjek još dugo tako ležao i buljio u 
strop, kao da i ne misli na svoju nesreću. 


MARIJA CHAPDELAINE 

PRIPOVIJEST IZ FRANCUSKE KANADE 
Napisao LOUIS HĆMON. Prevodi Dr. DRAGO ĆEPULIĆ 
(Nastavak) 


EKI momak počasti izrazom svojeg 
seljačkog udivljenja ljepotu Marije 
Chapdelaine: 

— Lijepa, jaka djevojka, reče. 

— Dabome! Lijepa, jaka djevojka, i k tome va¬ 
ljana. Šteta samo, što tako daleko stanuje, u šumi. 
Pa kako da seoski momci onamo do njih dođu 
bdjeti s onu stranu rijeke kod slapova, a više od 
dvanaest milja daleko, od toga posljednja milja 
gotovo bez puta? 

I momci je poismatrahu uz kicoški smijeh i go- 
vorahu o njoj, lijepoj i gotovo nepristupačnoj dje¬ 
vojci. Ali kad ona s ocem sade niz crkvene stepe¬ 
nice i prođe uz njih, nešto se smetoše i nespretno 
se ukloniše, kao da ima između njih i nje nešto 
više od jedne rijeke i dvanaest milja loše ceste 
kroz šumu. 

Grupe, koje se stvoriše pred crkvom, malo se 
po malo razidoše. Neki pođoše kućama svojim, po¬ 
što saznaše sve novosti župske, dok drugi htjedoše 
pred odlazak da sprovedu jedan sat u jednom od 
dvaju sastajališta seoskih i pođoše jedni do župnog 
dvora, do drugi do dućana. Oni, koji dođoše amo 
iz »redova«, t. j. s one duge linije zemljišta pore¬ 
danih uz šumsku među, jedni su za drugima odve- 
zivali svoje konje, koji su bili poredani, i vodili su 


svoje saonice do crkvenih stuba, gdje se onda po- 
peše u kola žene i djeca. 

Samuel Chapdelaine i Marija učiniše istom ne¬ 
koliko koračaja putem, kadno ih zaustavi jedan 
momak. 

— Dobar dan, gospodine Chapdelaine. Dobar 
dan, gospojice Marijo! Kalkove li sreće, da vas sre¬ 
ćom, kad je vaša zemlja gore više uz rijeku, a ja 
sam ne dolazim često amo. 

Smioni njegov pogled išao je naizmjence od oca 
na djevojku, od djevojke na oca. Kad bi oči odvra¬ 
tio, činilo se, da to čini samo promišljeno i zbog 
uglađenosti, ali se one opet vraćahu, i pogled je 
njihov mjerio, ispitivao iznova, jasan, oštar, pun 
priproste pohlepe. 

— Fran^ois Paradis! uskliknu otac Chapdelain. 
Sreća doista, kako veliš, jer evo te odavna nijesam 
vidio, Fran 9 ois. I tako tvoj otac umrije. Jesi li 
ostao na zemlji? 

Momak ne odgovori. Gn posmatraše Mariju ra¬ 
doznalo i s priprostim smiješkom, kao da očekuje, 
da ona sad progovori. 

— Sjećaš se Franc^ois Paradisa iz Mistassinia, 
Marijo? Nije se ništa promijenio. 

— Ni vi, gospodine Chapdelaine. Vaša kćerka, 
to je nešto drugo; ona se promjenila; ali ja bih je 
smjesta bio prepoznao. 

Oni su doduše jučer popodne bili u Saint-Michel- 
de-Mistassini; ali kad je Marija iza sedam godina 
opet ugledala ovog momka i čula izgovoriti nje¬ 


govo ime, to je u nje probudilo mnogo jače i tačnije 
uspomene nego njen jučeranji pohod i što je vi¬ 
djela: veliki drveni most, natkriven, crveno oličen, 
nalik po malo na kakovu Nojevu lađu čudnovate 
duljine, obje obale, koje se uzdizahu gotovo nepo¬ 
sredno uz visoke brežuljke, stari manastir što se 



zgurio između rijeke i početka slaza, voda, koja se 
bijelila, koja je kipjela i bacala s visine dolje kao 
po kakvom golemom stubištu. 

— Fran^ois Paradis! ... Dabome, oče, da se sje¬ 
ćam Fran^ois Paradisa. 

Time obradovan Fran 9 ois stade odgovarati na 
pitanja, koja je otac Chapdelaine na nj malo prije 
upravio: 

— Ne, gospodine Chapdelaine, ja nijesam ostao 
na zemlji. Kad je otac umro, ja sam sve prodao, i 


odonda sam gotovo uvijek radio u šumi, lovio ili 
pak trgovao s divljacima s velikog jezera u Mistas- 
siniu ili iz Reviere-aux-Foins. Isto tako sam bio 
dvije godine na Labradoru. 

Pritom negovo oko i opet skrene od Samuela 
Chapdelainea na Mariju, koja čedno otkrenu svoj 
pogled. 

— Hoćete 1 još danas uz vodu? upita Fran^ois. 

— Da, odmah iza večere. 

— Drago mi je, što sam vas vidio, jer ću pokraj 

vas proći gore uz vodu za dvije do tri nedjelje, čim 
nestane leda. Ja sam ovdje s Belgijancima, koji 
hoće kupiti krzna od divljaka, i krenut ćemo uz 
vodu, čim bude bistra, i ako kraj vaše zemlje bu¬ 
demo prolazili, doći ću bdjeti k vama jedno veče. 

Tako je, tako, Fran<jois; čekat ćemo te. 

Johe se redale uz rijeku Peribonku poput ka- 
kog dugačkog gustog grma. Ali njihovo golo gra¬ 
nje nije moglo da sakrinje strmi pad obale, golemu 
ravnicu zamrzle vode i prikrajak tamne šume, koja 
se usko priljubila uz drugu obalu, tako te između 
gustog pustog velikog drveća, koje bijaše usprav¬ 
no, i gole puste zamrzle vode nije bilo vidjeti do 
nekoliko uzanih polja, često još posijanih panje- 
vima, i doista tako uskih, te se činilo, da će se 
ugušiti pod teretom divlje zemlje. 

Ali Marija Chapdelaine, koja je sve te stvari 
samo rastrešenim okom promatrala, nije u tom vi¬ 
djela ništa tužno ni strašno. Ona je poznavala od 
listopada do svibnja samo ovakovu prirodu ili pa¬ 
če još pustiju i tužniju, i tužnije krajeve od ovoga, 
jos udaljenije od kuća i polja; pače joj se sve, što 
je okruživalo ovog jutra iznenada učini blažim, 
i kao da je u sve prodrlo neko svijetlo okrepe, 
nešto dragocjeno i dobro, čemu se odsada mogla 
nadati. Proljeće se valjda približuje ... ili možda 
koji drugi razlog veselju, koje k njoj dolazi, a da 
mu za ime ne zna. 

Samuel Chapdelaine 1 Marija pođoše večerati 
sa svojom rođakom Azalmom Larouche, kod koje 


bijahu prenoćili. Bili su sami sa svojom rođakom, 
udovom već od više godina, i starim Nazaire La- 
roucheom, njenim šurjakom. Azalma bijaše velika 
lavna žena, neodređena dječjeg profila, govoraše 
vrlo brzo i gotovo neprestano, pored svega toga, 
što je pripravljala u kuhinji večeru. Od časa do 
časa ona bi se zaustavila i sjela nasuprot svojih 
gostiju, ne toliko, da se otpočine već da onome, 
što je htjela da reče, dade osobitu važnost; ali go¬ 
tovo odmah zatim ona je morala obratiti pažnju 
na koje jelo, da ga posoli, ili na tanjure, da ih na 
stolu poredi, i onda je nastavljala svoj monolog 
uz buku posuđa i tava. 

Juha od graška bila je međutim zgotovljena i 
servirana. Oba su čovjeka uz jelo razgovarali o 
svojoj zemlji, koliko je obrađena, i o ledu, kakav 
je u proljeće. 

Vi ćete preći večeras led, reče Nazaire La¬ 
rouche, ali baš s nuždom, jer ja računam, da ćete 
ga poprilici posljednji preći. Struja je ispod pada 
jaka, a već je tri dana padala kiša. 

Svi kažu, da će led još dugo trajati, reče nje¬ 
gova šurjakinja. Spavajte noćas još ovdje oboje, pa 
će doći momci iz sela bdjeti amo za večerom. I 
pravo je, da se Marija još malo zabavlja, prije nego 
što je odvedete tamo gore u šumu. 

— Dosta se nazabavljala u Saint-Primeu, gdje 
je gotovo svake večeri bilo posijelo uz igru i pje¬ 
vanje. Hvala vam lijepa, ali ja ću odmah za ve¬ 
čerom zapreći da stignemo tamo dolje na vrijeme. 

(Nastavit će se.) 



PROŠLOST I BUDUĆNOST POEZIJE 

Napisao STJEPAN ILIJIĆ. 

Ijf^RAGMENTI primitivne poezije sižu 
čak u prahistoriju naroda, te su nam 
se donekle sačuvali samo po tra¬ 
diciji i po nekim osamljenim spo- 
kojih se razabire, da je u njima 


menicima, iz 

, ' * v “* j'-' <-* njima 

uopće iskra poezije nesamo uvijek živjela, već se 
s njima i rađala. Poezija se javljala uvijek, kad bi 
se po spoljašnom ili unutarnjem podražaju čovječja 
duša ganula i raspoložila, da dade oduška onoj in¬ 
timnoj sili čuvstava, koja su je u stanovitom mo¬ 
mentu neodoljivo poticali, da se objavi bilo u 
formi riječi ili umjetničkog djela. Ti prvi po¬ 
ticaji bili su primitivne naravi, ali zato su baš ori¬ 
ginalni kao čisti i nepatvoreni izvor prirode, kao 
odjek onih tajanstvenih glasova, koje je čovjek 
instinktivno osjećao ne shvaćajući im često zama- 
šaja ni dubljega smisla. Oni su izbajali odasvuda: 
iz šuma vjetra u šikarju, iz čarlijanja ptica u šumi, 


iz zavijanja oluje u pustinji, iz bljeska gromova i 
tutnjave mora, iz drhtaja zvjezdanog neba i t. d. 
Oni su podrhtavali u šarenilu poljskog cvijeća, u 
ražesti prvoga pomola populjaika na grani, u po- 
ljubcu pramaljetnog sunca, u procvatu života, koji 
se posvuda javljao, u raskošju svijetla, koje je op- 
čaravalo sve i svakoga, u jednu riječ u svim onim 
veličanstvenim prizorima djevičanske prirode, 
koja je posvuda prosipala neobuzdanom stvara¬ 
lačkom snagom uvijek svježe zametke novog 
života. 

Iz toga veličajnog kaosa dopirao je do čovje¬ 
kove duše samo odraz, nejasna naime slika ljepote, 
koja ga je opčaravala, razvijala i jačala u njemu 
osjećajnu moć podržavajući fantaziju, dok ga je 
neka unutarnja sila gonila, da sve te dojmove ob¬ 
javi u nekoj stanovitoj formi. Tako se rađala 
umjetnost, koja se javljala sad strastvenim ili za- 

nosnim izlijevom poletne riječi, sad u smjeloj za¬ 
misli djela ocrtana ili uklesana u mramoru, sad u 
herojskom zanosu kojeg velikog podviga, sad ko¬ 
načno u prikazivanju intimnih konflikata ljudske 
psihe u borbi sa životnom zbiljom. Ti su intimni 
izlijevi ljudske duše u daljnjem razvoju vremena 
preuzeli i svoju određenu formu, koja se ispolja- 
vala u raznim oblicima već prama snazi podražaja, 
koji su ih poticali. 

Neki tvrde, da je epska forma najstarija vrsta 
poezije, i obrazlažu svoju tvrdnju time, što je osje¬ 
ćaj umjetnički uopće, napose pak onaj pjesničkog 
stvaranja, prvobitno izbio iz snažnog podražaja 
prirodnih pojava na ljudsku dušu, koja je onda 
osjetila potrebu, da odjek tih pojava objavi, kuša¬ 
jući dakle, da ih na neki način ilustrira zanosnom 
riječi. 

Drugi su pak protivnog mišljenja i tvrde, da se 
poezija rodila sa čovjekom i da je već zapažamo u 
prvom plaču djeteta, kad se rađa na svijet, u 
prvom njegovom posmjehu, kad se u njemu po¬ 
javi prvobitni osjećaji svijesti o stvarima, koje ga 
okružuju, kad se dakle stane radovati životu. 

Premda dakle, kako smo već spomenuli, prvi 
izgledi primitivne poezije sižu u prahistoriju čovje¬ 
čanstva, ipak je utvrđeno, da se ona javljala, kad 
je čovjek bio već dospio do jednog relativno višeg 
stepena kulture. Po izvještajima putopisaca, koji 
su obišli neke od najudaljenijih ostrva Tihog 
oceana, gdje neka plemena još danas živu najpri¬ 
mitivnijim načinom, hraneći se isključivo divljači i 
ribom, nema tragova poetskom shvaćanju. uopće 
bar u spoljašnoj formi, a kod drugih plemena, koja 
su bliže kopnu, naišli su na očite tragove poetskog 
shvaćanja i izražaja u kratkim i monotonim pje¬ 
smama, koje pjevaju povodom zajedničkih plesova 
uz pratnju primitivnih monokordnih instrumenata. 
Te su pjesme pretežno lirskog sadržaja potaknute 
od vječnog i nepresušnog izvora poezije, naime 
od ljubavi. 

Da, ljubav ma u kojoj se formi pojavljala, na¬ 
lazi izražaja u poeziji, jer je ona već sama po sebi 
poezija, t. j. neko dublje duševno ganuće, koje 
uvijek ište oduška i u zanosnoj riječi. 

Naravno tijekom vremena i poezija kao 
umjetničko stvaranje našla je svoje stanovite 
oblike već prema svom sadržaju, no i pored toga 
njezin substrakt ostao je uvijek isti — a njezina 
podjela na lirsko, epsko i dramsko pjesništvo, samo 
je prividne prirode, jer sve te različite forme po¬ 
tiču iz jedinstvenog izvora. 

I poezija, kao i ostale umjetničke umotvorine, 
prevalila je u raznim vremenskim perijodama i 
različite krize, te se katkad jače, katkad slabije 


javljala, već prema stvaralačkoj snazi pjesničke 
intuicije pojedinih umjetnika. 

Malo je djela umjetničke poezije, koja su odo¬ 
ljela razornom utjecaju vremena, no baš nam 
preostala djela svjedoče, da je prava i istinska poe¬ 
zija vječno mlada i svježa. Isto se može kazati i o 
narodnoj poeziji uopće, koju vrijeme nije zatrpalo 
ni ugaslo, jer u njoj uvijek kuca živo ljudsko srce, 
koje ju je oživjelo nepresušnim vrelom misli i 
osjećaja. 

Čim je ljudski duh dublje sizao u tajne prirode 
i života, tim mu se rastvaralo i širilo obzorje misli 
i osjećaja nalazeći novih izvora poezije i umjet¬ 
nosti uopće i tim je naravno i ona preuzela uni- 
versalniji karakter, zahvatajući u svom opsegu sve 
životne pojave 

Kad je struja strogo materijalističkog shvaćanja 
nekud polovicom XIX. vijeka bila zahvatila go¬ 
tovo sve grane znanja i umjeća, mnogi su na- 
viještali posvemašnji bankrot peozije, pače i pje¬ 
vali joj samrtno opijelo. Međutim nešto docnije, 
baš iz konačnog sveopćeg uvjerenja, da znanost 
ne može da riješi sve tajne prirode, a da ne uzme 
u obzir i one misterijozne sile, koje nevidljivo 
upravljaju prirodom i ljudskim živitom, poezija je 
zauzela sve više maha razgaljujući nove vidike 
poletu fantazije. Naravno da su u tom traganju 
novih oblika i izvora poetskom stvaranju, mnogi 
zabasali i zastranili, želeći da izbiju iskru baš 
ondje, gdje je vrelo usahlo, ili gdje ga uopće nije 
bilo, i tako su nikle razne »pjesničke škole«, koje 
čak od tako zvanog »marinizma«, koji se po¬ 
javio u Italiji u XVII. vijeku do današnjeg »zeni- 
tizma« niz su jalovnih pokušaja, iz kojih nije 
vrcnula nikakova iskra, koja bi bila kadra da iz- 
vabi plamen prave poezije. 

Mi odobravamo svaki pokušaj, kojemu je 
svrha usavršavanje forme, traganje za novim vi¬ 
dicima i izvorima poetskog nadahnuća, ali ti po¬ 
kušaji moraju biti zadojeni višim ciljevima i iskre- 
nošću osjećaja, glavnim dakle uvjetima svakog 
umjetničkog stvaranja 

Uvjereni smo, da dojakošnje forme ne dostaju, 
da obuhvate široki pojam, koji danas imamo o 
poeziji, da naime vezanim slogom ne možemo da 
sustavimo sve misli i osjećaje, koje kao neobuz¬ 
dana bujica ključaju u duši savremene generacije, 
te da je nužno potražiti nove oblike, kako da što 
slobodnije izrazimo dojmove, koje nam udah¬ 
njuje novi duh vremena i golemi napredak u svim 
granama znanja i umjeća. Osobito danas u doba 
aeroplana, bežičnih brzojava i telefona, auto¬ 
mobila i drugih krilatih pokretala, koji podražuju 

ljudsku fantaziju i razmahuju njegovu neograni¬ 
čenu čežnju i strast za ubrzanim napretkom, po¬ 
trebno je, da i poezija zagrabi punom dušom u nov 
život i čarobnom svojom snagom oživi i osvijetli 
nove slike i prizore, koje mi sada tek naziremo. 

Široko, nedogledno se dakle polje razgaljuje 
novim pjesnicima budućnosti, koji će u muko¬ 
trpnom i ustrajnom radu čovječanstva za rješa¬ 
vanje svjetskih i svemirskih problema, naći sje- 
gurno novih pobuda i putova za objavljenje svojih 


ideala pomoću krilate riječi, koja će vječito od¬ 
zvanjati u formi istinske poezije, ma u kojem se 
obliku ona pojavila, pošto je i ona kao i priroda, 
iz koje se rađa, neugasiva i vječna. 

Završujemo ovaj kratki prikaz o prošlosti i bu¬ 
dućnosti poezije sljedećim skulpturnim stihovima: 
Les dieux eux — memes meurent, 

Mais les vers souverains 
Demeurent 

Plus fort que les airains! 


NOVA SLIKA ATOMA 

Napisao DR. OTON KUČERA. 
(Nastavak) 


II. 

4D smo se uvjerili u kemiji o opravda¬ 
nosti mišljenja, da tvarna tjelesa nisu 
jedna neprekidna, suvisla cjelina, 
kako nam kazuju oko i opip, nego 
da su skupovi (agregati) molekula i atoma među 
sobom rastavljenih postao ije čovjek umnik smi- 
oniji. Tražio je i drugih iskustvenih potvrda tomu 
mišljenju. I našao ih je, a dala mu ih je druga grana 
prirodne nauke — fizika. I o tom će ovdje biti go¬ 
vora. 

No nadasve ga dražilo jedno pitanje: Premda 
su molekuli i atomi tako sitne drobnice tvari, da 
ih ni najisavršeniji mikroskop ne će nikada direkt¬ 
no pokazati, da ih ni najosjetljivije naše vage, sve 
da postanu milijun puta osjetljivije, nego što su 
danas, ne bi mogle vagati, ne bi li se možda ipak, 
nekako okolišajući, mogli dovinuti spoznaji, k o- 
1 i ik i isu ti atomi i molekuli, kako su t e š k i u gra¬ 
mima, koliki su im razmaci, koliko ih je u 
jednom kubičnom centimetru (1 cm 3 )? Zaista smje¬ 
la pitanja, kad se sjetiš skrajnje sićušnosti tih ne¬ 
djeljivih posljednih, i nevidljivih kamenčića, od 
kojih priroda gradi sva tjelesa. Pa ako baš i ne us¬ 
pijemo u tom, da izmjerimo točno sve te dimen¬ 
zije i težine, možda bismo se bar toliko mogli pri¬ 
maknuti istini, da znamo otprilike reći, u koji red 
veličine idu — ta i to bi bio već znatan korak na¬ 
prijed u prodiranju k nevidljivom tvarnom svijetu. 

I doista ije fizika pokazala put k tomu smjelomu 
cilju. Toliko je zanimljiv, da ćemo ga ovdje ocrtati. 

Svaka se tvar može javljati kao čvrsto tijelo, 
kao tekućina i kao plin (para). Nema sumnje, da su 
molekuli, kada je tijelo u tekućem i čvrstom stanju 
jedan drugomu kudikamo bliži, nego kad je tijelo u 
plinovitom stanju; u prvom slučaju oni svoj pro¬ 
stor mnogo gušće ispunjaju, nego u drugom. To 


pokazuje već mnogo veća gustoća svake tvari, 
kad je u tekućem ili čvrstom stanju (n apr. kisik 
kao plin ima kod tlaka atmosfere gustoću 0.00143, 
a koa tekućina 1:249). Razmaci molekula u plino¬ 
vitu su stanju mnogo veći, nego u tekućem i čvr¬ 
stom, pa im je i sloboda gibanja mnogo veća. Jos 
se bolje očituje ta razlika u ovom: čvrsto tijelo i 
tekućina zaprema stalan obujam, svaka pak zada¬ 
na množina plina može da zapremi svaki i najveći 
obujam (rastezljivost plinova). Kad mu je obujam 
veoma velik, veoma su mu veliki i razmaci mole¬ 
kula. Svaki se plin opet razmjerno lako može 
stisnuti na veoma malen obujam, pa mu se i prema 
tomu razmaci molekula sve više umanjuju — dok 
napokon kod veoma velikoga tlaka uz određene 
prilike ne prijeđe u tekuće stanje. Zna se pak, da 
molekuli tijela, kada su jedan drugomu dosta bli¬ 
zu, izvršuju međusobno privlačne sile, koje ih i dr¬ 
že na okupu. Kada je tijelo u plinovitom stanju, tih 
privlačnih sila radi velikih razmaka molekula go¬ 
tovo posvema nestane. Kako bi rastumačila oso¬ 
bita svojstva plinova uzima fizika, da pojedini mo¬ 
lekuli nisu na miru, nego da su uvijek, pa bio plin 
i zatvoren sa svih strana u posudi, u veoma ž i- 
vahnu gibanju. To da je gibanje njihovo 
upravno i jednolično, jer nema privlačnih sila, koje 
bi ga ubržavale: svaki molekul leti jednoliko prav¬ 
cem, dok ne udari o kakvu zapreku, a ta je ili 
stijena posude ili drugi molekul, od kojega se od¬ 
bije, pa krene drugim smjerom a i drugom brzi¬ 
nom, dok se opet ne srazi s kojim molekulom. 
Imali bismo po tom mišljenju fizičara u neku ruku 
pojave slične onima kod kugla na biljaru. Plin je 
po tom roj nebrojenih, vanredno sitnih, nevidljivih 
molekula, dosta sličan roju mušica ili pčela, koje 
posve nepravilno na sve strane lete. Tomu svomu 
mišljenju daju fizičari ime »k i n e t i č n a t e o- 

rij a plinova«, pa je lijepo vidjeti, 'kako im je 
krasno uspjelo, da rastumače njime sva — inače 
dosta čudna — svojstva plinova. Uzmimo na pr. 
malu, šuplju kockicu od 1 kubičnog centimetra 
(1 cm 3 ) ispunjenu na pr. uzduhom. Oko tjelesno u 
njoj ništa ne vidi, kocka je za nj prazna. Duševno 
oko gleda u njoj bezbroj presitnih molekula, gdje 
posve nepravilno lete na sve strane, gdje se sra- 
zuju među sobom i udaraju o stijene kocke; ne¬ 


prekidni bombardement molekula o stijene — to 
je ono, što mi u običnom govoru zovemo tlakom 
plina o stijene posude. Da nam je kako izumiti 
dosta osjetljivu spravu za mjerenje tlaka, lako bi¬ 
smo opazili, da on nije stalne veličine, kako 
nam se ukazuje kod naših običnih mjerenja, nego 
da je čas veći, čas manji prema broju i brzini mo¬ 
lekula, koji baš udare o stijenu. No te se izmjene 
zbivaju tako brzo, da ih dosada izgrađeni instru- 



JOSO BUŽAN : »SAJAM U ČUČERJU«. 


menti ne odaju; oni tek pokazuju stalan sred- 
n j i tlak plina o stijenu posude. Poznato je, kako 
taj tlak jako raste, ako se plin stlači na što manji 
obujam: taj tlak zna i posudu razmrskati. Po istak¬ 
nutom mišljenju o plinovima mora da bude tako: 
što više molekula u zadanu prostoru t. j. što veća 
gustoća plina, to ih više udara o stijene, to ve¬ 
ći tlak na stijenu. Ali valja još nešto uočiti. Što je 
veća brzina pojedinim molekulima, to će ih više 
u svakoj sekundi udarati o stijenu, dakle to veći i 
tlak plina na stijenu. O broju i brzini mole¬ 
kula dakle ovisi stalni tlak plina o stijenu, a 


taj naši insrtumenti mogu da mjere velikim stup¬ 
njem točnosti, kao što i gustoću plina. No i obrnuti 
je zaključak opravdan: mjereći tlak i gustoću plina 
moći ćemo zaključivati o broju i brzini mo¬ 
lekula u zadanom obujmu od 1 cm 3 . Broj molekula 
u njem ostaje jednak, ali brzina pojedinih mole¬ 
kula u istom će času biti zastalno veoma različna, 
možemo gotovo reći: bit će svih brzina od nule do 
neizmjerno velikih, ali spomenute skrajnosti br¬ 
zina nisu nimalo vjerojatne, prevladat će u 
zbilji neka brzina između tih krajnosti. 

(Nastavit će se.) 

KNJIŽEVNOST 


Joso Bužan, Po svojim umjetničkim tvorevinama stoji 
Bužan u redovima onih hrvatskih slikara, koji se u svojim 
radovima ističu specijalno narodnim obilježjem. 

Taj narodni okvir, u kojem se njegovo umjetničko stva¬ 
ranje kreće, postavio si Bužan sam svojim geslom: »U mome 
narodu moj život, za moj narod moj rad!« 

I doista, gledajući i promatrajući, što je sve stvorio 
unutar 25 godina svoga umjetničkog rada, moramo konsta- 
tovati, da je naš Joso — tako ga obična nazivaju njegovi 
brojni znanci iz sviju hrvatskih krajeva — narodni emi¬ 
nentno hrvatski slikar. 

Iznoseći tipove hrvatskih seljaka i seljakinja i razne pri¬ 
zore iz hrvatskog pučkog života tamo iz ravne Slavonije, 
pitomog Zagorja, plodnog Turopolja, kršne Like i Banovine, 
pa zagrebačke okolice — Bužan ih iznosi ne samo po gle¬ 
danju vjerno nego i po osjećaju iskreno i prirodno. 

Do vještine takova prikazivanja ne dolazi se tako lako 
i brzo! 

Bužan je to postigao svojim mnogogodišnjim ustrajnim 
i marljivim radom! 

U svojim slikama, risarijama i crtežima barata Bužan 
najvećom lakoćom kistom, kredom, olovkom i perom, a ono, 
što očima svojim promatra i u duši svojoj proživljuje, stavlja 
na platno i papir suverenim mirom u blistavim i šarolikim 
bojama. 

On umije da tehnički savršeno vlada materijalom u ko¬ 
jemu nam reproducira podražaje svoje fantazije. 

Dva njegova sjajna svojstva, kojima se odlikuje naime 
kao vrstan crtač i vanredan portretista — omogućuju mu, 
da nam u svojim slikama iznosi istinski prikazanu naivnu 
jedrinu i životnu radost našeg seljačkog svijeta. 

Birajući iz bujnog narodnog života sujete svojim kom¬ 
pozicijama, Bužan je nehotice po vremenu prešao i na pri¬ 
kazivanje ciganskoga svijeta, koji je s našim seljačkim 
svijetom u neprekidnom živome kontaktu. I tako je Bužan 
počeo pored seljaka i seljakinja prikazivati i cigane i ciganke 
u društvu sa seljacima i seljakinjama, a malo pomalo same 
cigane i ciganke. To je posljednja faza Bužanova umjetni- 
kovanja, u kojoj se on hrvatskoj javnosti prikazao prigodom 
svoje »Izložbe narodnih slika«, koju je upriličio u svom 
stanu uoči božičnih blagdana. 

S te interesantne i lijepe izložbe, donosimo u ovome 
broju nekoliko reprodukcija izloženih slika. 

Bužan je tom izložbom dokazao, da je u naponu svoga 
umjetničkog stvaranja, u kojem nam se prikazuje kao izvr¬ 
stan potrtretista i vanredan posmatrač hrvatskog seljačkog 
svijeta i dobar poznavalac ciganskog — čergaškog života. 


Izdanja Matice Hrvatske za god. 1920. Minuli je rat 
morao da ostavi dubokih brazgotina i na bujnome obličju 
naše lijepe knjige. Novi životni vidici, silne socijalne opreke, 
jake promjene i u sadržaju i u obliku života, kako se već 
tijekom rata počeo javljati, odrazili su se i na umjetničkome 
belestrističkom stvaranju. Prvo klonulost, a onda nesigur¬ 
nost dvije su, reći bi, glavne oznake i naše književne pro¬ 
dukcije. Obadvije se jasno očituju i kod naše Matice. Za 
g. 1920. izdala je među redovitim izdanjima dvije knjige: 
Krleža, Tri kavalira gospođice Melanije, i Dostojevskij, Selo 
Stepančikovo, u prijevodu J. Pasarića, dok se među izvan¬ 
rednim izdanjima za ovu godinu nalazi — šest različitih 
knjiga. Ne ispitujući za razloge, koji su Maticu vodili, da nas 
je među redovitim izdanjima obdarila samo sa dvije knjige, 
što napokon za samu vrijednost svih rečenih izdanja ne mora 
biti od odlučne važnosti, istaći nam je, da Krležina Tri ka¬ 
valira, a to nam je jedina među njima domaća stvar, ne će 
u pogdjekojem obziru zadovoljiti sva naša očekivanja, s ko¬ 
jima susrećemo izdanja naše Matice. Prebujna, mjestimice 
pustolovna romantika, psihološke nekoje nemogućnosti, pre- 
drastična pogdjegdje mjesta u izražavanju i isticanju diskret¬ 
nijih momenata — brutalno je cinički govoriti u lijepoj 
knjizi o »predujmu« kao indiskreciji djevojačke posrnulosti 
— hotimično, umjetno oponašanje i idealističkih i naturali- 
stičkih pisaca, da o stilu i ne govorimo, — sve su to znaci, 
da spisateljska vrsnoća našega pisca treba još mnogo vla¬ 
stite, individualne obrazovanosti i razvitka. Zato je trebalo 
pričekati, da se talenat razvije, jer ovako stoji pred pogibli, 
da prenaglo sazrije i da propadne. Matica će Hrvatska ku- 
peći oko sebe i mlađe pisce morati svakako s nužnim opre¬ 
zom u korist samih pisaca i naše lijepe knjige nastojati, da 
nam podaje svagda dobro i zdravo štivo. 

»Zabavna biblioteka«. Urednik »Zabavne biblioteke« dr. 
Andrić iznio je u božičnom broju »Jutarnjega lista«, prigo¬ 
dom desetgodišnjice »Z. B.«, mali i zanimljivi historijat po¬ 
stanka i razvitka te biblioteke. Iz njega saznajemo, da su 
temelji njezini udareni pri čašici »bermeta« kod Mandalice 
prije deset godina. Danas vidimo da je taj pothvat uvelike 
prevršio nade skromnih njegovih pokretača. Dabome da 
je tome uspjehu najviše doprinio dr. Andrić, taj književni 
sladokusac i poznavalac naših književnih prilika svojim 
smjelim zahvatom u stvar, koja je mnogome često puta za¬ 
dala trista jada. Danas imamo pred sobom eto već 314. broj 
te biblioteke. — Zaista kolosalan uspjeh, kad se sjetimo 
naših prilika u književnom pogledu prije deset godina. Dr. 
Andrić ogledao se za literarnim djelima svih europskih na¬ 
roda, pa ih je donio u svojoj biblioteci i na taj način upo¬ 
znao našu publiku sa savremenim europskim piscima i nji¬ 
hovim djelima. Kad znamo, kako je kod nas teško probiti 
led kod takovih poslova, o čemu nas uostalom uvjerava i 

sam Andrić, moramo mu zbilja biti zahvalni, da je učinio 
»Zabavnu biblioteku« potrebom naše čitalačke publike. 
Obodren tim uspjehom, pošao je ove godine i dalje, pa je 
otpočeo izdavati »Djevojačku knjigu«. 0 svrsi te knjige go¬ 
vori on u uvodu romana : »Magali« od gđe M. Delly, ovo : 
»U ovoj seriji bezazlene knjige naći će roditelji i njihova 
odrasla djeca nesamo zabavu, nego i utočište, okrepu, tračak 
sunca, koji će ih ogrijati. Čitat će ih svi oni, koji su očuvali 
lijepu dušu i koji žele, da ju još više uljepšaju.« 

Osim djevojačke knjige izdao je on u svojoj biblioteci na 
nagovor g. Iblera i prvu omladinsku knjigu sa željom »da se 
izbjegne apsolutnoj nerealnosti, kojom obiluju mnoge priče 
za djecu, pa da se ne odaljuju od realnog života i da bi što 
više ostajala u svezi s naučnom istinom«. Zadovoljavajući 
to mišljenje g. Iblera, na koje ćemo se mi još bezuvjetno 
osvrnuti zastupajući drugo mišljenje, izdao je dr. Andnc 
Ewaldovo : »Tiho jezero«. 

Nadamo se, da će i ova najnovija zamisao dra. Andrića 
oko izdavanja djevojačke i omladinske knjige potpuno 
uspjeti, pa će na taj način i opet biti ispunjena jedna 
praznina, koja se i te kako osjećala kod nas. 

Donoseći »Vijenac« ovaj kratki i u krupnim crtama izne¬ 
seni prikaz, učinio je prvi korak da se oduži pokretaču Z. B. 
o njezinoj desetgodišnjici za njegovo djelovanje na polju po¬ 
pulariziranja strane knjige. U narednim brojevima osvrnui 
će se »Vijenac« nešto podrobnije na pojedina najnovija 
izdanja »Zabavne biblioteke«. 

Pregled povijesti hrvatske muzike. Djelo, koje su svi naši 
intelektualci davno željeli i dugo uzalud očekivali, osobitim 
je trudom izrađeno perom jednoga od agilnih naših muzi¬ 
čara, poznata i kao skladatelja i kao muzikologa. Dr. Bo- 
židar Širola je ovom za naše prilike opsežnom knjigom 
(s nešto ilustracija i notnih priloga), kako sam ističe, dao 
upravo pregled svih važnih faktora i činjenica u razvoju 
glazbe u Hrvata od početaka — u prvom redu crkvenih 
do kojih možemo segnuti, pa do danas. Ličnosti, udruženja, 
opća društvena nastojanja i pokreti naši u području muzičke 
kulture, naše izvorne snage i strani jaki utjecaji bilo u ne¬ 
iscrpnu i još posve neotkrivenu bogatstvu naše pučke mu- 
‘X zike bilo u umjetnoj muzici različnih perioda nižu se tu u 

pet poglavlja prikazani jasno i za obrazovanijega čitaoca 
razumljivo. Počinje se prikazivanje zanimljivim i ne posve 
istraženim periodom naše glazbe u doba prije ilirskoga 
preporoda, naročito u starije vrijeme 15. i 16. stoljeća 
obasežući naše kulturnć vodiče onoga vremena: Dalmaciju 
i zapadnu Hrvatsku. Poglavlje o ilirskim glazbenim 
nastojanjima, što iza ovoga slijedi, bit će bez sumnji 
jedno od najprivlačnijih u ovoj knjizi za svakoga našega 
obrazovana čovjeka, pogotovu za onoga, koji nije imao pri¬ 
like da čita lijepo i sočno pisana Kuhačeva djela o Lisin- 
skom i o drugim ilirskim glazbenicima i njihovu radu, o po¬ 
čecima hrvatske opere i t. d. Jači zamah u razvoju hrvatske 
glazbe u doba poslije ilirizma, koji doduše ne do¬ 
nosi novih većih vrijednosti, prikazan je u pretposljednjem 
poglavlju, gdje su skupljeni i mnogi podaci o glazbenicima 
i glazbenim udruženjima toga perioda, a posljednje poglavlje 
zaprema u prvom redu pojedine umne ličnosti i njihov samo¬ 
stalan rad u doba suvremene naše muzike. Za¬ 
sebno poglavlje (drugo) ovdje prvi put prikazuje na okupu 
neobično privlačnu hrvatsku muzičku etnografiju: 
instrumente, metodiku i osobine njihove pa naučni i sabi- 
rački rad u tom području. Svako poglavlje donosi svoje za¬ 
nimljivosti, pa pored toga i pored namjene djela i ne treba 
knjizi posebne preporuke. 


Vladimir Nazor: Carmen vitae. Antologija. Zagreb, Naro¬ 
dna knjižnica, (ćirilicom). Narodna knjižnica stavila si je za 
zadatak, da izdavanjem na svijet djela naših poznatijih 
pisaca posluži što bržem i lakšem upoznavanju južnih Sla¬ 
vena, pa štampa djela hrvatskih pisaca ćirilicom, a srpskih 
latinicom. Kao četvrta knjiga »Naših pjesnika« izišla je ovih 
dana na svijet zbirka — antologija — Nazorovih pjesama. 

Nazorova je djela prije nekoliko godina izdao prof. B. 
Drechsler, pa nema sumnje, da je i to izdanje mnogo dopri¬ 
nijelo tome, da je Nazor postao i vrlo popularan. Pored 
onoga izdanja jedva bi bilo potrebno novo izdanje Nazo¬ 
rovih pjesama pogotovu krnje, kad izdavač ne bi imao pred 
očima baš spomenuti cilj. 

Knjiga, koja je pred nama, ima 261 stranicu šesnaestine. 
Naslovni list i ilustracije pred pojedinim odsjecima izradio 
je prof. Joza Kljaković. Na kraju knjige dodani su »Bio¬ 
grafski i bibliografski podaci« o Vladimiru Nazoru. 

Izbor je pjesama sretan — za to nam jamči sam autor, 
koji je s g. Marjanovićem tekst uredio — pa su u knjigu 
ušle doista sve najbolje pjesme Nazorove tako, da se ta 
knjiga može uistinu držati pravom antologijom Nazorovom, 
i bez sumnje će dobro poslužiti svrsi, za koju ju je izdavač 
dao sastaviti. 

Josip Milaković : Lijan Gabor i Mišan Cvijo. Društvo 
hrvat, srednjoškolskih profesora izdalo je posmrtno djelo 
našeg pjesnika i književnika Josipa Milakovića pod gornjim 
napisom u svojim izdanjima »Omladine«. To je jedna živo¬ 
tinjska epska pjesma za djecu, u ovom izdanju bogato ilu¬ 
strirana, koja će bez sumnje zadovoljiti našu najmlađu knji¬ 
ževnu publiku, jer nosi u sebi sve odlike Milakovića kao 
dječjeg pisca. 

U ovoj nestašici domaćih dječjih knjiga doći će ona 
dobro i roditeljima, koji su često u neprilici, što će dati 
svojoj djeci, pa se nadamo, da će i ova knjiga poput Petrice 
Kerempuha, koju je prošle godine izdalo isto Društvo, po¬ 
stati ljubimica naše djece. 

UMJETNOST 

»Knez Igor«. »Knez Igor« je opera u četiri čina s prolo¬ 
gom. Riječi i muziku pisao je Aleksandar Borodin. 
Boro din (1834.—1887.) poznat je u zapadnoj Evropi po¬ 
najviše po svojim popijevkama, izvrsnim kvartetima i sim¬ 
fonijskim pjesnima. Osobito je omiljela njegova »Slika sa 
stepa centralne Azije«; to je pjev karavane, koja se vuče 
nepokretnim, bezgraničnim prostorjem. pjev trom, tugaljiv, 
ganutljiv, tajnovit i strahotan. Taj osnovni lirski ugođaj otu¬ 
đivao je Borodina mnogo kazalištu. On je sam osjećao, 
da može najviše dati u formama čiste muzike. Jedino je dra- 
matsko djelo njegovo — osim onoga priloga za operu 
»Mlada«, što su je po namisli ravnatelja carske petrogradske 
opere komponirali osim njega još i Rimski-Korsakov, 
Cesar Kpij i Musorgski — opera »Knez Igor«. Pa 
i to djelo nije dovršio, ostavio ga tek skicirano. Uvertiru 
nigda nije napisao, već ju je A. Glazunov, koji je često 
čuo Borodina, dok je svirao na klaviru tu kompoziciju, 
napisao po svom sjećanju, dotjerao je i instrumentirao. 
Cijelo su djelo uredili i instrumentirali - iza autorove smrti - 
Rimski-Korzakov i A. Glazunov. 

Sadržaj je ove opere uzet iz povijesti ruskoga naroda, 
dok se opirao najezdi Polovčana. 

Prva izvedba ove opere bila je u subotu dne 16. pro¬ 
sinca prošle godine. Bila je to svečanost za sve prisutne. 
Nakon dugotrajnih, napornih pokusa iznijela je naša opera 

ovo — po opsegu — veliko djelo, a općinstvo je pozdravilo 
i djelo kao i sve umjetnike, koji su u njemu sudjelovali i 
svojim umijećem vidno pripomogli velikom uspjehu, iskreno 
odobravajući uspješnom prikazivanju. 

Od najsilnijeg su dojma veliki zborovi muški, ženski 
i mješoviti, u kojima je B o r o d i n poput svih majstora 
novoruske škole znao dati potpuni izražaj svojega umijeća, 
izražaj čisto ruske duše. U tim je zborovima i kad pjevaju 
malu pjesmicu i kad nastupaju aktivno u radnju, vanredna 
snaga. »Knez Igor« je — gotovo bih se usmjelio reći — 
»zborna opera«, opera, u kojoj je narod glavno lice radnje. 
Pa ako ti zborovi, baš kao i oni u »Snjeguročki« ne prema¬ 
šuju zborove Musorgskoga u »Borisu«, dosižu ih rekao bih 
Čitavom sadržinom i svim ustrojstvom svojim. 

Izvedba je ove opere vanredno uspjela. Svi su pjevači 
od reda stvarali veoma mnogo. Jaroslavna (gđa. R o g o v- 
s k a kao gost), Igor (g. V u š k o v i ć), Vladimir (g. R a i- 
č e v), Končak (g. F 1 6 g e 1), Končakovna (gđica. P os p i- 
š i 1 - I v a n o v a), Eroška i Skula (gg. Lesić i Šepec), a 
osobito Vladimir Galicki (g. Križa j) sve su to skladne, 
lijepe i uspjele kreacije. Zborovi su bili upravo vanredni. 
Orkestar je zdušno i pomno izrađen. Dirigent g. Barano- 
v i ć dokazao je ovim djelom svoje najviše umjetničke spo¬ 
sobnosti. 0 baletu je gotovo nepotrebno i govoriti, jer je 
slika u taboru Polovčana poznata iz pređašnje sezone, kada 
je već svojom vrsnoćom interpretacije utvrdila i dokazala 
osobite umjetničke vrednote našeg baletnog zbora i njegova 
meštra gđice. Froman i g. Fromana. Sve u svem: 
uspjeh djela, a i uspjeh naše čitave operne družine. 

Hrvatsko kazalište. U subotu, 30. prosinca 1922. iznesena 
je prvi put na našu pozornicu drama u tri čina od B. Lovrića 
pod naslovom »Sin«. Pred nekom ratnom pozadinom sa do¬ 
brim i zlim vođom iznosi pisac porodicu, kojoj su svi članovi 
nastrojeni nekom čudnom mistikom, nategnutom mjestimice 
do posve nejasnih apstrakcija. Sin te porodice puca kroz 
puškarnicu i ubije zlog vođu. A kad dođe dobri vođa, da 
kazni krivca, predaje se u ruke pravde njegov pobratim — 
više iz potajne ljubavi prema njegovoj ženi. Pravedni otac 
izdaje ipak sina kao krivca, i ovaj bude smrću kažnjen. 
Utjehom je roditeljima novorođeno im unuče. Kad bi i prema 
takovu sadržaju napisao pisac običnu dramu, dalo bi se 
s manje više razloga govoriti o pjesničkoj invenciji, o teh¬ 
ničkoj provedbi njezinoj, o karakteru i dosljednosti pojedinih 
lica, o psihološkoj opravdanosti zatajenja i otkrivanja sina 
kao krivca, o ljubavnom raspoloženju pobratima prema 
mladoj ženi i o mogućnosti utjehe roditelja nad gubitkom 
sina, kad im se rodi unuče. Ali kad lica u drami dolaze i 
odlaze s pozornice bez ikakova obrazloženja poput drvenih 
lutaka, kad se prijelaz iz prvoga u drugi čin izvede samo¬ 
voljnom tehničkom pogrješkom, dok treći čin nema s prva 
dva baš nikakove stvarne, nutarnje ve*že, osim što je neki 
slijepac progledao primivši u ruke novorođeno dijete, slu¬ 
žeći prije toga kao sredstvo, da si majka u nekoj viziji do¬ 
čara pred oči sjenu ubitoga sina, i kad sva ta lica pukom 
deklamacijom ispunjaju sva tri čina prepuna upravo tamnom 
mistikom i teško zamišljenom simbolikom, onda sa zabrinu¬ 
tošću gledamo u budućnost naše dramatske umjetnosti. Ta¬ 
kovi će nas pokušaji nagnati u rasprave o smislu, značenju 
i zadatku drame uopće, da i ne govorimo o nužnom obziru 
na odnošaj između općinstva i pozornice, kako je to pitanje 
u općenitom samo obliku nabačeno već u 1. broju ovoga 
lista. Deklamacije s nekim uputama o porođaju žene, pa 
instrukcije o napitku rođenčeta iz nabreklih materinjih 

Izdavači i vlasnici: Dragutin Nemet i drugovi. 


dojka, strahotno drečanje žene porodilje u mukama poro¬ 
đaja i to na pozornici naprosto su nedopustive i skroz ne- 
estetske, pogotovo, ako same po sebi ne doprinose ništa ra¬ 
zumijevanju i razvitku same stvari. Naša novija dramatska 
knjiga ne ide pravim putem, i zato ne nalazi opravdanosti 
za svoj opstanak na našoj pozornici. Glumci su učinili sve, 
što su mogli, da zadovolje i pjesnika i publiku: ova je i sama, 
inače rasipna sa svojim odobravanjem, taj put skoro posve 
s pljeskanjem zatajila, šta više bila je tako osupnuta, da nije 
ni znala, da je drama dovršena, te ju je ugašeno svijetlo 
sjetilo, da pođe kući. 

BILJEŠKE 

Odakle Hrvatima u jugozapadnoj Ugarskoj ime »Wasser- 
Kroaten?« U novije vrijeme, kad su neki naši ljudi govorili 
o Hrvatima, koji danas živu u jugozapadnoj Ugarskoj, iznose 
često svoje mišljenje, da Nijemci nazivlju danas te Hrvate 
\X' asser Kroatima, zamijenivši u tom nazivu njihovo prvotno 
ime »Bosner Kroaten«, jer da su se onamo doselili ti Hrvati 
iz Bosne, otevši se turskomu jarmu. 

Ja ne mogu nikako to mišljenje prihvatiti, i to iz ovih 
razloga: 

1. ) Bošnjaci, kad su potpali pod turski jaram (1463.), 
bježali su pred Turcima u susjednu Hrvatsku, Slavoniju i 
Dalmaciju, a ne odmah preko tih zemalja u Ugarsku. 

2. ) Ogledamo li historiju jezika u pisaca tamošnjih Hr¬ 
vata, počevši od prvoga tamošnjega književnika jezuite 
Štefana Puslabonića (1651.—1705.), pa do današnjih knji¬ 
ževnika i uporedimo li tu historiju jezika u tih pisaca s. 
jezikom, što ga nalazimo u sačuvanim spomenicama iz sje- 
vero-zapadne Bosne (od g. 1403.—1566.), opazit ćemo, da 
se dijelektično dosta među sobom razlikuju, premda su 
jedni i drugi književni spomenici napisani čakavskim dija¬ 
lektom. Držim, da je dijalekat, kojim danas govore ti Hrvati, 
baš uglavnom dijalekat, što su ga donijeli iz stare svoje 
domovine. 

3. ) Bježanje Hrvata u jugozapadnu Ugarsku počelo je 
istom poslije nesretne mohačke bitke (1526.), kad je bila i 
Slavonija od Turaka pregažena. Glavni dio tih hrvatskih 
doseljenika u Ugarsku bit će iz Slavonije, južnih krajeva 
bjelovarsko-križevačke, zagrebačke, modruško-riječke i 
nešto iz ličko-krbavske županije, a mnogo manji dio iz 
sjevero-istočne Bosne. Budući da je većina tih hrvatskih 
doseljenika obitavala u domovini u Posavini, Podravini, Po¬ 
kuplju, Podunavlju i uz rijeku Koranu, te njihovih pritoka, 
zvali su te Hrvate po svoj prilici već u domovini Hrvatima 
uz vode ili rijeke općenito, a posebice Posavcima, Podrav¬ 
cima, Podunavcima, Pokupcima i t. d. za razliku od Hrvata 
zagoraca, gorana (iz gorskoga kotara) i primoraca, a to im 
je ime ostalo i u novoj domovini, te su ih i Nijemci prozvali 
i Wasser-Kroatima. 

4. ) Uporedimo li dijalekat pomenutih ugarskih Hrvata 
s dijalektom sačuvanih spomenika iz onih krajeva, za koje 
ja tvrdim, da su se iz njih iselili, uvjerit ćemo se, da su ti 
dijalekti mnogo sličniji no dijalekat bosanskih Hrvata (15. i 
16. v.) dijalektu pomenutih ugarskih Hrvata. 

Kako su naši dijalekti još uvijek slabo proučeni i kako 
nije ni jezik pomenutih ugarskih Hrvata naučno utvrđen, 
držim, da je vrlo smiona tvrdnja onih ljudi, koji u njemač¬ 
kom nazivu tih Hrvata »Wasser ivroaten« vide prvotno nji¬ 
hovo me »Bosner Kroaten«. R. Strohal. 

Tisak »Tipografije« d. d., Zagreb. 

kosmetičkih preparata za njegu i 

Proizvodi: svakovrsno željezno pokućtvo, peći, 
štednjake i dijelove istih, tačke, želj. prozore, 
stube, ograde kao i raznu drugu željeznu robn. 
Cijene vrlo umjerene, a izvedba solidna i brza. 2 4 



prodaje najjeftinije 

mm HiinN 


ZAGREB. HICA $4 



HICA BROJ 40 

preporuča svoje bogato skladište svakovrsnog 

i dječjeg rubila 

uz umjerene cijene i solidnu podvorbu. 

Koncesionirana a kraljevini Srba, Hrvata i Slovenaca 

Glavno zastupstvo Zagreb, Trg I. br. 15. 

Pošt. pretinac liro] 186, Telefon br. 42, Brzojav „Oceanlc" 

Podružnice: Beograd Karadjordjeva ul.br. 95. 

L^nb'fnna Kolodvorska nL 41 A, Bitolj, Kirlacon a Hadjicosta. 

Najveće parobrodarsko društvo na svijetu. 

Najbrža i najkraća veza u sve preko¬ 
oceanske krajeve. Parobrod „Majestic" 

56.551 tona (najveći putnički parobrod 
na svijetu), ,,01ympic“ 46.439 tona* 
„Homeric" 34092 tona. — Najmoder¬ 
niji uredjaj. — Smještaj svijuh putnika« 
dakle i trećega razreda u kabinama. 

U Sjedinjene države sjeverne Amerike 
za 5 i pol dana preko mora« U Kana« 
du za 4 dana preko otvorenoj mora. 

Obavjesti i upute daju se besplatno. 


Tisak .Tipografi)«, d. (L, Zagreb. 




















